Štátna poisťovňa predložila nemocniaciam návrh zmlúv pre financovanie

Asociácia nemocníc v stredu uviedla, že v rezorte zdravotníctva chýba sto miliónov eur.

BRATISLAVA. Všeobecná zdravotná poisťovňa (VšZP) predložila Asociácii nemocníc Slovenska (ANS) návrh na predĺženie v súčasnosti platných zmlúv na ďalší štvrťrok v rozsahu cenových podmienok, ktoré boli dohodnuté od 1. januára 2019. Poisťovňa o tom informovala v tlačovej správe po tom, čo v stredu rokovala s ANS o ďalšom financovaní na rok 2019. VšZP navýšila od 1. januára 2019 nemocniciam združeným v ANS platby o viac ako 30 miliónov eur na rok 2019, ktorými kompenzovala valorizáciu miezd. Od 1. februára 2019 zvýšila VšZP aj mesačné paušály za poskytovanie urgentnej zdravotnej starostlivosti takmer o dvojnásobok, zo 17 tisíc na 32 tisíc eur. VšZP začala posielať nemocniciam návrhy dodatkov zmlúv platných pre obdobie od 1. apríla 2019 do 30. júna 2019."VšZP môže realizovať výdavky len do výšky disponibilných finančných zdrojov," upozornila poisťovňa. VšZP zatiaľ preto nemá zdroje na krytie sociálneho balíčka a ani rekreačných poukazov. Asociácia nemocníc Slovenska v súvislosti s rokovaniami o financovaní na rok 2019 v stredu uviedla, že v rezorte zdravotníctva chýba 100 miliónov eur. Podľa prezidenta ANS Mariána Petka ešte v októbri 2018 upozorňovali, že navrhovaný rozpočet na rok 2019 nebude dostatočný.Ministerstvo zdravotníctva SR v reakcii uviedlo, že s ministerstvom financií o tomto probléme rokujú, bližšie informácie však vzhľadom na korektnosť poskytnú následne. "Čo sa týka zmluvných vzťahov, ministerstvo zdravotníctva do zmluvných vzťahov medzi poskytovateľmi a zdravotnými poisťovňami nevstupuje, ani do rokovania s nimi," dodalo ministerstvo.


Matica je pripravená angažovať sa v školstve, Danko jej chce vrátiť autoritu

Predseda parlamentu chce zriadiť nadáciu na záchranu hrobov národných dejateľov.

BRATISLAVA. Matica slovenská sa bude oveľa viac angažovať aj v rámci zmien vyučovacích procesov pod patronátom ministerstva školstva, pričom je tu aj snaha o zriadenie nadácie na záchranu hrobov národných dejateľov. Po stretnutí s novým predsedom Matice slovenskej Mariánom Gešperom to v piatok vyhlásil šéf Národnej rady SR Andrej Danko. "Najmä tu v Bratislave sa táto téma zametá pod koberec. Máme tu vážny problém na historických cintorínoch, kedy osobnosti, ktorým nie sú preplácané hrobové miesta, o ne prichádzajú. Chcem preto spustiť financovanie týchto hrobov," avizoval Danko. Mladým ľuďom odkázal, že dá sa starať o seba, nevnímať okolie a svojich blízkych, ale dá sa aj priložiť ruka k dielu. "Všetkých mladých vyzývam k oveľa väčšej verejnej angažovanosti. Musia začať rozmýšľať, ako uchopiť spoločnosť do svojich rúk, ako ju meniť. Nie kritizovať a štrajkovať," upozornil. Gešperovi Danko vyjadril podporu. "Ako druhý najvyšší ústavný činiteľ stojím pri ňom. Matica prechádza reformným procesom, ktorý jej pomôže získať väčšiu autoritu. Bude modernou inštitúciou s modernou históriou. Som pripravený novému vedeniu pomáhať," dodal. Šéf Matice pripomenul, že rok 2018 je rokom magických osmičiek, keďže bude viacero okrúhlych výročí s týmto číslom v dátume. "Rokovali sme o tom, ako Matica a NR SR zorganizuje semináre a konferencie k týmto výročiam," povedal. Advokát a bývalý druhý podpredseda Matice slovenskej Marián Gešper sa na čelo tejto inštitúcie postavil 11. novembra. Vo funkcii po siedmich rokoch vystriedal Mariána Tkáča. Po zvolení povedal, že chce okamžite odstrániť byrokratické prekážky na podporu členskej základne umeleckých kolektívov a folklórnych súborov. Tí podľa jeho slov nepracujú iba pre kultúru, ale venujú sa aj kompletnej umeleckej činnosti v prospech národnej idey. "Prenášajú náš národný odkaz na budúce generácie, čo je podľa mňa veľmi dôležité," povedal Gešper. Gašper dodal, že všetky udalosti, ktoré sa valia na Slovensko, ovplyvňujú aj na Maticu. "Myslím si, že urobila kus dobrej roboty, ale sú málo propagované podujatia, ktoré robí ústredie alebo miestne odbory v prospech ľudí," doplnil nový šéf Matice. Tvrdí, že Matica má však na mnohých miestach silné postavenie. "Kultúra je tam postavená predovšetkým na mnohých miestnych odboroch."


Most-Híd: Poplatok za rozvoj by sa nemal vzťahovať na zateplenie bytového domu

BRATISLAVA. Poplatok za rozvoj by sa nemal vzťahovať na zateplenie bytového domu či údržbu stavby. Navrhujú to poslanci Národnej rady SR za koaličnú stranu Most-Híd Gábor Gál, Peter Antal a Péter Vörös v novele zákona o miestnom poplatku za rozvoj. Ich návrh otvorí v utorok (6.12.) tretí rokovací týždeň 11. schôdze NR SR. Pôvodnú právnu normu o poplatku za rozvoj schválil parlament koncom vlaňajška a účinnosť nadobudla 1. novembra tohto roka. Účelom poplatku je financovať výstavbu verejnej infraštruktúry súvisiacej s novostavbami, týkať sa však má aj obnovy budov vrátane zatepľovania. Jeho výšku v rozmedzí od 10 do 35 eur za štvorcový meter podlahovej plochy nadzemnej časti stavby majú určiť mestá a obce všeobecne záväzným nariadením. Poslanecký návrh rozširuje a zároveň precizuje negatívne vymedzenie predmetu poplatku za rozvoj, teda stavieb, ktoré nepodliehajú poplatku. Týka sa to najmä stavebných úprav, ktoré priamo súvisia s obnovou bytových domov či iných stavieb a pri ktorých zároveň nedochádza k zmene úhrnu ich podlahových plôch. Novela Mosta-Híd je posledný neotvorený koaličný návrh zákona na aktuálnej schôdzi. Nasledovať bude 18 opozičných, ako aj mimoriadna správa verejnej ochrankyne práv Jany Dubovcovej. Posledné riadne rokovanie pléna v roku 2016 uzavrú Súhrnná výročná správa SR za rok 2015, vládny návrh Deklarácie NR SR o amnestiách z roku 1998 a návrh parlamentu, aby financovanie slovenského predsedníctva v Rade EÚ preveril Najvyšší kontrolný úrad. Už v utorok príde na rad definitívne hlasovanie o novele Rokovacieho poriadku NR SR, ktorú do pléna vrátil prezident SR Andrej Kiska. Ak má koaličný návrh prinášajúci obmedzenie času na vystúpenie v rozprave či zákaz bannerov v rokovacej sále prejsť, bude ho musieť podporiť minimálne 76 poslancov. Predstavitelia koalície už avizovali, že sa s kritickým postojom hlavy štátu nestotožňujú a novelu rokovacieho poriadku opätovne schvália. Plénum bude hlasovať aj o posunutí koaličných noviel volebných zákonov do druhého čítania. Smer a Most-Híd chcú zrušiť druhé kolo voľby predsedov VÚC, pričom v roku 2017 by mali občania voliť krajských poslancov a šéfov krajov jednorázovo až na päť rokov. Cieľom je, aby v roku 2022 boli krajské aj samosprávne voľby súčasne. V rámci doteraz neotvorených poslaneckých iniciatív sa bude okrem iného hovoriť o zmene Ústavy SR z dielne OĽaNO-NOVA. Hnutie chce úpravou najvyššieho zákona štátu dosiahnuť, aby sa predseda NR SR po vzore Veľkej Británie vzdal členstva v politickej strane či hnutí ihneď po zvolení do tejto funkcie a aby nevystupoval v ich mene ani nepôsobil v ich prospech. "Nestrannosť predsedu parlamentu a dôraz na jeho konania, ktoré nie je voči žiadnej parlamentnej politickej strane alebo hnutiu diskriminačné, je pevne zakotvené aj v systéme politickej kultúry iných európskych krajín, napr. Fínska alebo Rakúska, hoci nie vždy ide o zákonnú úpravu," argumentujú Obyčajní. Novela zákona o protikomunistickom odboji od OĽaNO-NOVA má zabezpečiť, aby boli výsluhové dôchodky bývalých príslušníkov štátnej bezpečnosti a ich zložiek plošne zdanené o 50 percent. Politickí väzni, ich manželky, manželia alebo ich vdovy a vdovci by zas mali dostať jednorazový finančný príspevok vo výške 1000 eur. Snahou SaS je vytvoriť nové pravidlá pre posudzovanie bezúhonnosti pedagogických a odborných zamestnancov pri výkone ich činnosti tak, aby aj zahladenie odsúdenia za určité trestné činy bolo považované za prekážku bezúhonnosti. Liberáli navrhujú, že v prípade obzvlášť závažného úmyselného trestného činu, trestného činu prijímania úplatku, podplácania, nepriamej korupcie, znásilnenia, sexuálneho násilia, sexuálneho zneužívania, týrania blízkej a zverenej osoby a trestného činu výroby detskej pornografie, sa za bezúhonného nebude považovať ten, komu bolo odsúdenie za takýto trestný čin zahladené alebo na ktorého sa hľadí, akoby nebol pre takýto trestný čin odsúdený.


Transparency vyjadrila sklamanie z postupu Súdnej rady pri zhabaných telefónoch sudcov

Súdna rada  zriadia vlastnú päťčlennú komisiu, ktorá prípad preverí.

BRATISLAVA. Je to sklamanie, že Súdna rada SR ako najvyšší poradný orgán justície nebola schopná zaujať v prípade zhabaných mobilných telefónov sudcov zásadnejší postup. Pre agentúru SITA takto okomentoval Ľuboš Kostelanský z Transparency International Slovensko (TIS) rozhodnutie súdnej rady z pondelka 30. septembra. Na zasadnutí sa jej členovia uzniesli, že v prípade zásahu polície voči sudcom zriadia vlastnú päťčlennú komisiu, ktorá prípad preverí. V TIS dúfajú, že nejde len o stratégiu, ako zahrať do starena záležitosť, ktorá vrhá veľmi nepriaznivé svetlo na justíciu. Očakávajú, že práca komisie prinesie hmatateľné výsledky. Vlastné komisie nie sú novinkou, obdobne súdna rada postupovala aj v prípade výkladu sudcovskej etiky či správaní sa sudcu Štefana Harabina. TIS na jednej strane oceňuje postup súdnej rady v prípade zásahu polície voči sudcom, na druhej strane dodáva, že stanovisko mohlo byť aj ráznejšie. „Rozhodnutie rady využiť svoje kompetencie a zriadiť vyšetrovaciu komisiu považujeme za správne. Chceme veriť, že nejde len o stratégiu, ako zahrať do starena záležitosť, ktorá vrhá veľmi nepriaznivé svetlo na justíciu. Očakávame, že práca komisie prinesie v primeranom čase hmatateľné výsledky a jej členovia urýchlene preveria minimálne etickú rovinu údajného konania sudcov," uviedol Kostelanský. Dodáva, že je pre TIS sklamaním, že Súdna rada a jej predsedníčka neboli schopní zaujať spoločný postoj k mimoriadne vážnym podozreniam smerujúcim ku konkrétnym sudcom, ktoré značne rozrušili verejnosť. „Justičná elita takto premeškala príležitosť vyslať signál, že takéto konanie ich kolegov – sudcov, ak k nemu došlo, je aj pre nich neprijateľné," povedal analytik TIS.Súdna rada už vlastné komisie zriaďovala aj v minulosti, napríklad v prípade výkladu sudcovskej etiky. Po istom čase tieto komisie prijali stanoviská, pričom skôr slúžili ako odporúčania. Oproti prípadom porušenia sudcovskej morálky či etiky je prípad zásahu Národnej kriminálnej agentúry voči niektorým sudcom omnoho zásadnejší. Mobilné zariadenie totiž vydala polícii aj bývalá štátna tajomníčka rezortu spravodlivosti Monika Jankovská, ktorú do pozície nominovala strana Smer. V novodobej histórii Slovenska ide vôbec o prvý medializovaný prípad zásahu orgánov činných v trestnom konaní voči súdnej moci pre podozrenie z páchania závažnej trestnej činnosti. O nej hovorí viac uznesenie vyšetrovateľa, ktoré je dostupné na internete. V ňom sa síce neuvádzajú konkrétne mená, ale sú v ňom obsiahnuté podozrenia z prijímania úplatku, zneužití právomocí verejného činiteľa či ovplyvňovania súdnych rozhodnutí. Denník N vo štvrtok zverejnil údajný prepis komunikácie v aplikácii Threema medzi Jankovskou a Marianom Kočnerom. Podľa zverejnených správ mala bývalá štátna tajomníčka ovplyvňovať v prospech obvineného podnikateľa sudkyňu Zuzana Maruniaková v kauze zmeniek televízie Markíza. Maruniaková mala Kočnerovi vyhovieť bez toho, aby vôbec skúmala podpis niekdajšieho šéfa a spolumajiteľa televízie Pavla Ruska. Jankovská označila informácie o jej komunikácii s Kočnerom za „veľký blud“ a „podvrh“.


Tipos vyhlásil tender na dodávateľa informačného systému

Odhadovaná cena je 950-tisíc eur bez DPH.

BRATISLAVA. Národná lotériová spoločnosť Tipos hľadá dodávateľa, ktorý zhotoví informačný systém na zabezpečenie výkonu agendy ochrany pred legalizáciou príjmov z trestnej činnosti a financovaním terorizmu. Odhaduje, že za tieto služby zaplatí 950.000 eur bez dane z pridanej hodnoty (DPH). Tipos už vyhlásil tender, ktorý je zverejnený vo vestníku verejného obstarávania. Informačný systém má byť využívaný v oblasti prevádzkovania hazardných hier na území Slovenska. Zákazka má byť uzatvorená na sedem mesiacov. Záujemcovia môžu svoje ponuky predkladať do 16. júla tohto roka. O víťazovi sa rozhodne na základe ponúknutej ceny.


ONLINE: FC Kodaň - MŠK Žilina (Liga majstrov)

BRATISLAVA. KODAŇ. Futbalisti MŠK Žilina nepostúpili do 3. predkola Ligy majstrov 2017/2018 a rozlúčili sa s pohárovou Európou. Žilinčania po minulotýždňovej domácej prehre 1:3 v stredajšej odvete 2. predkola na pôde dánskeho FC Kodaň zvíťazili 2:1, nepridali však tretí gól nevyhnutný na predĺženie a udržanie nádeje.


V Iráne zadržali ruskú novinárku, vinia ju zo špionáže

MOSKVA. V iránskom hlavnom meste zadržali ruskú novinárku. V piatok to potvrdilo ruské veľvyslanectvo v Iráne s tým, že Julija Juziková je vo väzbe v Teheráne. Veľvyslanectvo ešte stále prešetruje detaily jej prípadu. Juzikovej bývalý manžel Boris Vojcechovskij v piatok na sociálnej sieti Facebook napísal, že novinárka bola v Iráne štyri dni. Podľa jeho slov mu zavolala z väzenia a povedala mu, že čelí obvineniam zo špionáže pre Izrael.Juziková, ktorá pracovala pre viaceré prominentné ruské publikácie a informovala o Iráne, zverejňovala tento týždeň na službe Instagram fotografie zo svojej návštevy krajiny, pričom sa vyjadrila, že to tam miluje.Iránski predstavitelia sa k situácii zatiaľ nevyjadrili.


Slavia prišla o víťazstvo v nadstavenom čase, stále je však na čele tabuľky

Premier League

Fortuna liga

Serie A

Bundesliga

La Liga

Česká liga

Ligue 1

Sparta Praha doma remizovala s Olomoucom.

PRAHA. Futbalisti Slavie Praha druhýkrát v sezóne najvyššej českej súťaže nezabodovali naplno. V nedeľnom stretnutí 8. kola remizovali na ihrisku SFC Opava 1:1, hoci viedli a už od 13. minúty hrali v početnej výhode. Vyrovnajúci gól inkasovali v nadstavenom čase, na čele tabuľky sú so ziskom 20 bodov. Sparta Praha remizovala doma s Olomoucom 3:3 a za mestským rivalom zaostáva naďalej o deväť bodov. Dynamo České Budějovice - FC Zlín 2:0 (1:0)Góly: 23. Brandner, 84. Rabušic /I. Schranz (Č. Budějovice) hral do 88. min - M. Hlinka odohral celé stretnutie, brankár M. Rakovan bol na lavičke náhradníkov, R. Matejov (všetci Zlín) pre zranenie nefiguroval v zápise o stretnutí./ FK Jablonec - Baník Ostrava 2:1 (2:0)Góly: 9. Krob, 13. Jovovič - 81. Baroš /J. Považanec (Jablonec) hral do 85. min - brankár V. Budinský a M. Lalkovič (obaja Ostrava) boli na lavičke náhradníkov./ SFC Opava - Slavia Praha 1:1 (0:1)Góly: 90.+1 Žídek - 24. Olayinka. ČK: 13. Svozil (Opava) /R. Dedič odohral celé stretnutie, K. Mondek (obaja Opava) hral do 62. min - J. Hromada (Slavia) nefiguroval v zápise o stretnutí./ FK Teplice - MFK Karviná 0:0 /L. Hrdlička odchytal, M. Janečka a M. Čonka odohrali celé stretnutie, D. Guba hral do 65. a M. Bukata do 59. min, J. Krivák (všetci Karviná) hral od 90.+3 min/ Sparta Praha - Sigma Olomouc 3:3 (1:2)Góly: 20. Kozák, 52. Hložek, 57. Kanga - 36. a 74. Plšek, 28. Hála /D. Hancko aj L. Štetina (obaja Sparta) odohrali celé stretnutie - L. Greššák (Olomouc) hral do 64. min/


Eto'o uzavrel bláznivú stávku. Ak nevyhrá, zaplatí fanúšikovi 100-tisíc eur

V minulosti strieľal góly za Barcelonu, Chelsea i Inter Miláno. V súčasnosti zaujal netradičnou stávkou.

ANTALYA. Futbalový internacionál Samuel Eto'o vyčíslil hodnotu viery v schopnosti svojich spoluhráčov v tureckom Antalyaspore. Hráči zamestnávateľa 35-ročného Kamerunčana v pondelok doma remizovali 1:1 s tímom Rizesporu a po 7. kole najvyššej tureckej súťaže im patrí posledné 18. miesto s 3 bodmi za tri remízy, klub z Antalye štyrikrát prehral. Niekdajší hviezdny útočník FC Barcelona Eto'o po stretnutí zamieril k tribúne, aby sa porozprával s nahnevanými priaznivcami Antalyasporu. Jeho dialóg s fanúšikom Mehmetom Akdenizom dospel až k nasledovnému vyhláseniu: "Na konci sezóny budeme v Top10 tureckej ligy, za tým si stojím. Verte mi, dám vám 100-tisíc eur, ak to nedokážeme." Bývalý hráč FC Chelsea či Interu Miláno si podľa tureckých médií vzápätí poznačil meno a telefónne číslo fanúšika, aby ho v prípade potreby mohol kontaktovať. Informoval portál goal.com.


Exprezident Peru spáchal pri zatýkaní samovraždu

Na Alana Garcíu vydali zatykač v súvislosti s podozrením, že prijal nezákonnú platbu.

LIMA. Bývalý peruánsky prezident Alan García zomrel v stredu v nemocnici, kam ho previezli po tom, ako sa vo svojom dome v peruánskej metropole Lima postrelil do hlavy. S odvolaním sa na vyhlásenie exprezidentovej strany - Americkej revolučnej ľudovej aliancie (APRA) - o tom informovala agentúra AFP. García sa do hlavy postrelil v stredu práve v čase, keď sa ho polícia chystala zatknúť v súvislosti s rozsiahlou korupčnou kauzou. "Alan García zomrel, nech žije APRA," uviedol generálny tajomník strany Omar Quesada. Správu o úmrtí Garcíu následne potvrdil aj súčasný peruánsky prezident Martín Vizcarra. Podľa agentúry AP uviedol, že 69-ročný García skonal v stredu po tom, ako sa v Úrazovej nemocnici Casimira Ullou v Lime podrobil chirurgickému zákroku. "Dnes ráno sa stala poľutovaniahodná nehoda: (ex-) prezident sa rozhodol postreliť," povedal podľa AFP jeho právnik Erasmo Reyna novinárom pred Úrazovou nemocnicou Casimira Ullou v Lime. Podľa údajov tlačovej agentúry AP bol na Garcíu vydaný zatykač v súvislosti s podozrením, že prijal nezákonnú platbu od brazílskeho stavebného koncernu Odebrecht. Exprezident prijatie takýchto peňazí popiera. García čelí vyšetrovaniu v prípade úplatkov, ktoré boli údajne vyplatené počas výstavby limského metra v rokoch 2006 - 2011, keď bol tento politik pri moci. Okolo koncernu Odebrecht sa odvíja v súčasnosti najväčší korupčný škandál Latinskej Ameriky, pripomenula AP. V dohode o vine a treste s ministerstvom spravodlivosti Spojených štátov táto firma v roku 2016 priznala, že vyplatila skorumpovaným predstaviteľom v rôznych častiach Latinskej Ameriky takmer 800 miliónov dolárov výmenou za významné zákazky v oblasti infraštruktúry. Zatiaľ čo exprezident Alan García zomrel po tom, ako sa pri zatýkaní postrelil do hlavy, bývalú hlavu štátu Pedra Pabla Kuczynského, vzatého minulý týždeň do väzby, ešte počas uplynulej noci (miestneho času) hospitalizovali, uviedla tlačová agentúra AP. Vizcarrov predchodca Kuczynski (80) skončil v nemocnici po tom, ako súd minulý týždeň nariadil v jeho prípade krátkodobé vzatie do väzby v rámci vyšetrovania údajnej legalizácie príjmov z trestnej činnosti. Kauza sa týka takisto brazílskeho koncernu Odebrecht. Tá údajne vyplatila vysokú sumu jeho konzultačnej firme. Kuczynski odstúpil vlani po tom, ako opoziční poslanci požadovali v tejto súvislosti jeho odvolanie z funkcie. Spojenci Kuczynského v peruánskom Kongrese uviedli, že dôvodom hospitalizácie bol vysoký krvný tlak. Vyšetrovanie spomínaného škandálu zahŕňa celkove štyroch bývalých prezidentov Peru, pripomenula AP.


Hrať museli juniori. V hokejovom Chomutove vyčíňala salmonelóza

CHOMUTOV. Hokejisti českého tímu Piráti Chomutov zvíťazili nad hráčmi Karlových Varov 3:2 po samostatných nájazdoch v piatkovom stretnutí 5. kola skupiny o udržanie v českej najvyššej súťaži. Chomutovu sa podarilo triumfovať napriek tomu, že väčšinu kádra A-tímu postihli črevné problémy. Za Chomutov nastúpila zostava zložená najmä z hráčov juniorského výberu, v piatok ich nastúpilo až štrnásť. "Bohužiaľ sa stalo niečo, čo nemohol nikto predpokladať. V stredu tím normálne trénoval, ale vo štvrtok ráno mali tréneri k dispozícii približne desať hráčov vrátane troch brankárov," vysvetlil výkonný riaditeľ Chomutova Stanislav Miškovic pre oficiálny klubový web. Za problémami chomutovského A-tímu by mala byť salmonelóza. Nachádzala v jedle, ktoré hokejisti skonzumovali po stredajšom tréningu. "Test jedného hráča ukázal salmonelózu. Ďalší ho postupne absolvujú tiež, ale taktiež sa u nich objavili veľké črevné problémy a zvracanie, takže predpokladáme, že sú na tom rovnako. Všetko riešime s Krajskou hygienickou stanicou," doplnil Miškovic. Nie je jasné, kedy sa hráči stopercentne uzdravia. Podľa Miškovica to môže trvať aj niekoľko týždňov. O triumfe Chomutova rozhodol útočník Adam Raška, ktorý strelil dva góly v riadnom hracom čase a v nájazdovej lotérii pridal tretí. Za víťazný tím nastúpili výhradne hráči českej národnosti, v drese Karlových Varov sa predstavili traja Slováci - obranca Lukáš Kozák a útočníci Adam Lapšanský s Tomášom Mikúšom. Chomutov si napriek triumfu s určitosťou zahraje baráž o udržanie v Tipsport extralige. Okrem neho sa v nej predstavia Pardubice a dva najúspešnejšie tímy z play-off druhej najvyššej súťaže. Prvé barážové zápasy sa odohrajú v piatok 29. marca, účasť v nasledujúcom ročníku najvyššej súťaže si vybojujú dva najlepšie umiestnené tímy.


Ministerstvo financií neuvažuje nad zavedením dane na plasty

BRATISLAVA. Ministerstvo financií nateraz neuvažuje nad zavedením dane, respektíve poplatkom na plasty na Slovensku. Pre TASR to uviedol tlačový odbor rezortu. O zavedení takejto dane sa uvažuje na úrovni Európskej komisie. Nová daň sa spomína v súvislosti s výpadkom zdrojov pre brexit. Po odchode Británie v marci 2019 vznikne v rozpočte Európskej únie (EÚ) diera 12 až 14 miliárd eur ročne, odhaduje komisár EÚ pre rozpočet Günter Oettinger. Polovicu z tohto výpadku navrhuje pokryť výdavkovými škrtmi a polovicu zvýšením príspevkov od ostatných členských štátov. Európska komisia tiež hľadá nové zdroje príjmov, Oettinger nedávno spomenul napríklad daň na plasty. Ak poukázal envirorezort, výrobcovia už v súčasnosti nesú náklady na nakladanie s odpadom z plastov, ktoré uvedú na trh. "Ak výrobca uvedie na trh 100 plastových pohárov, tak musí zo zákona financovať nakladanie so 100 plastovými pohármi. Nejde o daň v pravom slova zmysle, nejde cez štátny rozpočet, no tieto náklady si výrobca rovnako premieta do výslednej ceny," zhrnul hovorca envirorezortu Tomáš Ferenčák.


Vo Švédsku havaroval autobus so školákmi, zahynuli traja ľudia

Úsek cesty bol zľadovatený. Na mieste zasahovali aj záchranárske vrtuľníky.

ŠTOKHOLM. Tri obete na životoch a asi 28 zranených si v nedeľu vyžiadala dopravná nehoda v strednom Švédsku, kde autobus prevážajúci 50 školákov a niekoľko dospelých vyletel z cesty a prevrátil sa na bok. K nehode došlo na diaľnici neďaleko mesta Sveg v regióne Härjedalen. Príčina nehody podľa polície nie je zatiaľ známa, informovala agentúra Reuters. Podľa agentúry AP úsek cesty, po ktorej autobus v nedeľu ráno prechádzal, bol zľadovatený. Hovorca záchrannej služby Peter Nystedt informoval, že zranenia niekoľkých cestujúcich autobusu sú vážne. Na mieste nehody zasahovali aj záchranárske vrtuľníky.


Sekera si pripísal prvý bod v sezóne, Tatar streli ďalší gól

NEW YORK. Slovenský hokejový obranca Andrej Sekera prispel asistenciou k víťazstvu Edmontonu Oilers nad Anaheimom Ducks 2:1 v sobotňajšom stretnutí zámorskej NHL. Pre tridsaťdvaročného beka to bol prvý bod v treťom zápase profiligovej sezóny. Rodák z Bojníc vynechal väčšinu ročníka pre problémy s achillovkou. Pred návratom do prvého tímu Oilers absolvoval kondičný pobyt v nižšej AHL, kde v piatich dueloch nazbieral dve asistencie a šesť plusových bodov. Víťazná séria Bostonu Bruins sa skončila na čísle sedem. Postarali sa o to hráči St. Louis, ktorí triumfovali nad Bruins 2:1 po samostatných nájazdoch. Blues si pripísali dvanásty triumf z ostatných trinástich meraní síl. Boston bodoval aj v piatom stretnutí z piatich na tripe na klziskách súperov. "Máme deväť z desiatich bodov, to je skvelé. Chlapci sa dnes snažili. Som spokojný s tým, ako sme hrali," povedal tréner Bruins Bruce Cassidy pre oficiálny ligový web. Jediný gól Bruins v zápase strelil Chris Wagner, brankár Tuukka Rask zneškodnil 28 striel. Za Boston nastúpili dvaja Slováci. Kapitán Bruins Zdeno Chára odohral 21:57 min, počas ktorých mu napočítali dve strely. Útočník Peter Cehlárik sa vrátil do zostavy po dvojzápasovej absencii spôsobenej zranením v dolnej časti tela. Počas 11:14 min na ľade si pripísal jeden mínusový bod a jednu strelu. Za St. Louis skóroval Alexander Steen, pričom rozhodujúci samostatný nájazd premenil Samuel Blais. Brankár Jordan Binnington si pripísal 31 úspešných zákrokov. "Je pekné opäť si pripísať ďalšie víťazstvo. Musíme pokračovať v tom, čo robíme a sústrediť sa na každý zápas," uviedol Binnington. Kanadský gólman si pripísal štrnásty triumf v sedemnástom zápase, v ktorom nastúpil od začiatku duelu. Toronto predviedlo dokonalý obrat a nakoniec sa radovalo z víťazstva 6:3 nad Montrealom. Canadiens pritom už v I. tretine viedli 3:0. "Bolo úžasné, ako sme otočili skóre a nakoniec zvíťazili. Je to výborný pocit. Skvelý spôsob ako prerušiť sériu prehier," neskrýval nadšenie útočník Maple Leafs Zach Hyman, ktorý prispel k dvom bodom pre Toronto dvomi gólmi. V drese Montrealu nastúpil slovenský útočník Tomáš Tatar. Dubnický odchovanec strelil v 13. min druhý gól Canadiens. Počas 18:37 min na ľade sa okrem presného zásahu do štatistík zapísal dvomi mínusovými bodmi, dvomi strelami a jedným bodyčekom. Philadelphia zdolala Pittsburgh 4:3 po predĺžení. Meranie síl sa odohralo pod holým nebom na philadelphskom štadióne Lincoln Financial Field pred vypredaným vyše 69-tisícovým hľadiskom. O triumfe Flyers rozhodol kapitán Claude Giroux, ktorý sa presadil po 119 sekundách extračasu. NHL 2018/2019 - základná časť: Góly: 4. Pominville (Skinner, Eichel), 13. Reinhart (Rodrigues), 40. Dahlin (Eichel, Ristolainen), 46. Reinhart (Hunwick, Sheary), 60. Reinhart (C. Hutton) - 23. Ovečkin (Kuznecov), 45. Burakovsky (Djoos, Kempný) Góly: 5. Vesey (Bučnevič, DeAngelo), 9. R. Strome (Kreider, Bučnevič), 15. Kreider (Zibanejad, Vesey), 52. Skjei (Zibanejad, Shattenkirk), 60. Strome (Namestnikov, Fast) - 43. Agostino, 53. Greene (Palmieri, Hischier) Góly: 8. Steen (Sundqvist), rozhodujúci sam. nájazd Blais - 26. C. Wagner (Kevan Miller, Krug) /Obranca Zdeno Chára (Boston) odohral 21:57 min, dvakrát vystrelil na bránu, rozdal jeden bodyček, zaznamenal jednu zablokovanú strelu a raz získal puk/ /Útočník Peter Cehlárik (Boston) odohral 11:14 min, pripísal si jeden mínusový bod, raz vystrelil na bránu, zaznamenal jednu zablokovanú strelu a raz získal puk/ /Brankár Jaroslav Halák (Boston) presedel zápas na striedačke/ Góly: 9. Jenner (J. Anderson), 21. Duchene (Atkinson, Panarin), 40. Atkinson (Werenski, Panarin), 47. Dubois (Kukan, Bjorkstrand) Góly: 4. Wallmark (McKegg, Foegele), 22. Faulk (Aho, Teräväinen), 58. Martinook (Slavin, J. Staal) Góly: 12. Trocheck (Dadonov), 34. Huberdeau, 39. Barkov (Yandle, Hoffman), 40. Yandle (Barkov, Huberdeau), 47. J. McGinn, 47. McCoshen (Brouwer, Borgström) - 14. D. Brown Góly: 4. MacKinnon (Zadorov, Kerfoot), 35. Kerfoot (Rantanen, MacKinnon), 39. Landeskog (Girard, Söderberg), 50. MacKinnon (Barrie, Kerfoot), 57. Zadorov (Andrighetto, Söderberg) Góly: 23. Matthews (Rielly, Tavares), 39. Ennis (Marleau, W. Nylander), 47. W. Nylander (Marleau, Muzzin), 59. Hyman (Marner), 60. Johnsson (Kapanen, Matthews), 60. Hyman (Rielly, Marner) - 9. A. Shaw (Kulak, Domi), 13. TATAR (Petry), 14. Petry (A. Shaw, Byron) /Útočník Tomáš Tatar (Montreal) odohral 18:37 min, strelil jeden gól, pripísal si dva mínusové body, dvakrát vystrelil na bránku, rozdal jeden bodyček, zaznamenal jednu zablokovanú strelu, dvakrát stratil a raz získal puk/ Góly: 13. Couturier (Lindblom, Voráček), 57. J. Van Riemsdyk (Voráček, Giroux), 60. Voráček (Couturier), 62. Giroux (Patrick, Sanheim) - 8. Crosby (Letang), 31. Schultz (Crosby, Hörnqvist), 47. Malkin (Kessel, Aston-Reese) Góly: 16. Currie (Lucic, SEKERA), 21. Gagner (Draisaitl, K. Russell) - 32. Rowney (N. Ritchie, Del Zotto) /Obranca Andrej Sekera (Edmonton) odohral 13:31 min, pripísal si asistenciu, prezentoval sa tromi strelami a rozdal jeden bodyček/ Góly: 5. Cizikas (J. Boychuk, D. Toews), 15. Pulock (Barzal, Pelech), 43. Beauvillier (Josh Bailey, Filppula), 59. Clutterbuck (B. Nelson)


Deväť organizácií nesúhlasí s legalizáciou súkromného pálenia alkoholu

S návrhom prišli poslanci koaličného Mosta-Híd.

BRATISLAVA. Deväť stavovských organizácií zastupujúcich výrobcov a predajcov alkoholu je proti legalizácii súkromného pálenia alkoholu na Slovensku. S takýmto návrhom prišli poslanci koaličného Mosta-Híd. Stavovské organizácie predstaviteľov tejto strany vyzývajú, aby predmetný zákon stiahli. "Legalizácia súkromného pálenia, ktorá je postavená mimo zákon už niekoľko storočí, bude mať negatívny vplyv na verejné financie, môže vážne ohroziť verejné zdravie a životné prostredie a pre liehovarnícky priemysel a pestovateľské pálenice na Slovensku bude mať likvidačné dôsledky," argumentujú organizácie. O podporu svojho apelu na stiahnutie novely žiadajú aj najvyšších štátnych predstaviteľov. Na aktuálnu schôdzu NR SR bola predložená novela zákona o výrobe a uvádzaní liehu na trh, podľa ktorej bude povolená súkromná výroba destilátu, pričom sa bude znížená sadzba spotrebnej dane z alkoholických nápojov uplatňovať aj na destilát vyrobený súkromným výrobcom destilátu. Proti návrhu sa vyslovilo deväť stavovských organizácií zastupujúcich výrobcov a predajcov liehu, ako aj pestovateľské pálenice: Potravinárska komora Slovenska, Slovenská poľnohospodárska a potravinárska komora, Únia potravinárov Slovenska, Agrárna komora Slovenska, Združenie páleníc a liehovarov na výrobu destilátov na Slovensku, Asociácia platiteľov spotrebnej dane z liehu a liehovín, Združenie výrobcov liehu a liehovín na Slovensku, Zväz obchodu SR a Slovenské združenie pre značkové výrobky. Spoločné nesúhlasné stanovisko zaslali najvyšším štátnym predstaviteľom, ako aj poslancom NR SR. Podľa názoru stavovských organizácií je novela zákona v rozpore s právom EÚ a jej prijatie bude mať negatívny dosah na verejné financie, nakoľko sa výrazne zníži výber spotrebnej dane z liehu. "Súkromná výroba destilátu bude nekontrolovateľná - čo sa týka vyrobeného množstva, ale aj kvality destilátu, čo môže znamenať významné riziko z pohľadu bezpečnosti a zdravia obyvateľstva. Schválenie predkladaného návrhu bude mať veľký vplyv na zväčšenie počtu znečisťovateľov životného prostredia, a to vypúšťaním škodlivín do ovzdušia, rovnako aj nelegálnej likvidácie výpalkov z destilácie," argumentujú. V neposlednom rade upozorňujú aj na významný vplyv na zamestnanosť, nakoľko súkromné pálenie alkoholu bude pre pestovateľské pálenice, ale aj liehovarnícky priemysel na Slovensku, likvidačné. Poukazujú tiež na to, že v Maďarsku bola v roku 2010 prijatá obdobná právna úprava, ktorá umožňovala domácu výrobu destilátov v objeme maximálne 50 litrov za rok. Takto vyrobený etanol bol zároveň oslobodený od spotrebnej dane. "Súdny dvor EÚ rozhodol, že Maďarsko takouto právnou úpravou porušilo právo EÚ. Predmetná právna úprava mala v Maďarsku zároveň významné negatívne dopady. V roku 2014 bolo viac ako 14 miliónov litrov destilátu vyrobených súkromnými osobami. Celkový výnos zo spotrebných daní klesol o približne 50 až 60 miliónov eur. Oficiálne zdanený obchod s liehovinami klesol oproti roku 2009 o takmer dve tretiny," dodali organizácie. S novelou zákona prišli poslanci Peter Antal, Tibor Bastrnák, Béla Bugár, Elemér Jakab a Peter Kresák (všetci Most-Híd). Chcú ňou umožniť súkromnú výrobu destilátov z vlastného ovocia pre vlastnú spotrebu fyzickými osobami výlučne za zákonom presne stanovených podmienok. V súčasnosti je takáto činnosť postavená mimo zákon. "Aktuálne riešenie nemožno považovať za postačujúce, keďže i napriek jednoznačnému zákazu a hrozbe trestného stíhania dochádza k súkromnej výrobe destilátov fyzickými osobami v nezanedbateľnom rozsahu," tvrdia predkladatelia. Súkromný výrobca musí okrem iného spĺňať podmienku dovŕšenia 18 rokov veku, na výrobu môže použiť iba ním dopestované ovocie a vlastné destilačné zariadenie spĺňajúce zákonné podmienky. Vyrobený alkohol sa nesmie predávať, alebo akýmkoľvek spôsobom uvádzať na trh. Ministerstvu musí výrobca oznámiť, ak bol právoplatne odsúdený za trestný čin nepovolenej výroby liehu, alebo bol právoplatne uznaný vinným z niektorého z vymedzených priestupkov.


Z tepla vo štvrtok skolabovalo 61 ľudí

Najviac ľudí skolabovalo v Banskobystrickom kraji.

BRATISLAVA. Na Slovensku skolabovalo vo štvrtok (18.7.) z tepla 61 ľudí. TASR o tom informoval lektor odbornej prípravy Operačného strediska záchrannej zdravotnej služby SR Jozef Minár. Záchranári museli zasahovať vo všetkých krajoch Slovenska. Najviac ľudí v počte 12 skolabovalo vo štvrtok v Banskobystrickom kraji, najmenej, päť, ich bolo v Trnavskom kraji. V súvislosti s kolapsmi záchranári pripomínajú preventívne opatrenia na predchádzanie prehriatia organizmu, ktorým sú ohrozené najmä deti, seniori a chronickí pacienti. Zdržiavať sa treba v interiéroch medzi 11.00 až 15.00 h, keď teploty dosahujú maximum a je potrebné dbať na dostatočný pitný režim. Ten by mal zahŕňať najmä čistú vodu, minerálky, zriedené ovocné a zeleninové šťavy, menšie množstvo kávy a žiaden alkohol. Ak sa aj napriek prevencii vyskytnú zdravotné ťažkosti v dôsledku prehriatia, pacienta treba ochladzovať a podávať mu tekutiny po malých dúškoch. V prípade zhoršenia zdravotného stavu odporúčajú záchranári kontaktovať tiesňovú linku 155.


Vedci určili deväť medicínskych procedúr, ktoré sa používajú pričasto

Výskum ukázal medicínske techniky, ktoré lekári používajú pričasto bez želaného efektu.

BRATISLAVA. Medicína je aj o číslach. Lekári odvádzajú mimoriadne náročnú prácu, no popritom musia zápasiť s obmedzenými zdrojmi. V snahe vyvážiť čas a náklady sa stáva, že niektoré predpísané lieky a procedúry nie sú v najlepšom záujme pacienta. Aby bol medicínsky systém čo najefektívnejší, výskumníci každoročne analyzujú články, ktoré sa zaoberajú nadužívaním rozličných typov liečby. „Lekári príliš často nepoznajú najnovšie dôkazy a preto ich pacienti nedostávajú najlepšiu možnú starostlivosť,“ povedal o svojich amerických kolegoch v tlačovej správe Daniel Morgan z Marylandskej zdravotníckej univerzity. Aby lekárom pomohli zorientovať sa v množstve najnovších vedeckých článkoch a štatistikách, Morganov tím analyzoval viac než dvetisíc štúdií. Približne polovica z nich sa priamo zaoberá nadužívaním diagnostických metód a liečebných postupov. Desať najčastejšie nadužívaných medicínskych postupov spísali výskumníci v štúdii, ktorú publikoval časopis JAMA Internal Medicine. Zaradenie na zoznam neznamená, že su automaticky nevhodné, ani že sa testom a postupom treba automaticky vyhýbať za každú cenu. Cieľom štúdie je povzbudiť lekárov, aby liečbu zakaždým vyhodnotili vzhľadom k pacientovi a nepoužívali ju iba zo zvyku. Technika sa v Spojených štátoch nadužíva v prípade kryptogénnej porážky. Zjednodušene povedané, ide o záber srdca prostredníctvom rúrky vloženej do pažeráka. Výskum naznačuje, že akékoľvek ďalšie dáta, ktoré by lekár získal, nestoja za riziká, ktoré vyplývajú z použitia sedatív. Pre americký zdravotnícky systém je totiž typické, že anestézu vykonávajú aj pri zákrokoch, ktoré si ju nutne nevyžadujú. Ide o diagnostický test, ktorý zobrazuje pľúcne tepny u pacientov s respiračnými príznakmi pomocou CT vyšetrenia. Vyšetrenie nie je invazívne a je veľmi citlivé, no pacienta zasiahne dávkou ožiarenia. Prípadné čakanie na test, ku ktorému môže v americkom zdravotníckom systéme dôjsť v prípade stabilizovaného pacienta, by mohlo oneskoriť diagnostiku a zvýšiť tak riziko komplikácií. Akýkoľvek CT sken u pacientov s respiračnými symptómami, ktoré neohrozujú život, má podľa štúdie iba malý dopad na zlepšenie stavu pacienta. Horšie je, že tieto skeny zvyšujú riziko falošne pozitívnych nálezov, kedy test naznačí neexistujúcu poruchu. Pomocou ultrazvuku sa testuje šírka tepien na krku a tak môže odhaliť riziko mŕtvice. Včasná diagnóza zúženej tepny môže zachrániť život. Výskumníci však zistili, že deväť z desiatich testov, ktoré prebehli na pacientoch bez symptómov, a ktoré viedli k vystuženiu cievy, boli vykonané z nevhodných dôvodov. Keďže si výstuž (stenty) vyžaduje operáciu, je pravdepodobné, že mnohé z nich zbytočne nafúknu riziká. Rakovina prostaty patrí medzi ochorenia, ktoré sa pri včasnej diagnostike dajú úspešne liečiť. Krvný test na takzvané antigény prostaty dokáže prítomnosť rakoviny účinne odhaliť. Je však ťažké povedať, či sú antigény produkované agresívnym nádorom, ktorý je potrebné okamžite riešiť, alebo pomaly rastúcim nádorom, ktorý nestihne znížiť kvalitu života pacienta vo vysokom veku. Dávky väčšieho kyslíka pacientom so stredne závažnou chronickou obštrukčnou chorobou pľúc nezlepšili činnosť pľúc a ani neprispeli k pohode pacientov. Dávky kyslíka však môžu mať iný nežiadúci efekt - môžu spôsobiť zadržiavanie oxidu uhličitého v pľúcach. Hoci je poškodenie kolena mimoriadne nepríjemné a bolestivé, operácia má u neindikovaných pacientov v porovnaní u s rehabilitáciou iba minimálne výhody. Podvýživa pacientom rozhodne neprospieva. Nutričná podpora však neskrátila čas hospitalizácie, ani neznížila úmrtnosť vážne chorých pacientov. A to napriek faktu, že im pomohla pribrať. V prípade zlyhania orgánov alebo pri metabolických komplikáciách môže táto podpora dokonca prinášať riziká, ktoré prevažujú výhody liečby. Vlaňajšia štúdia sledovala množstvo antibiotík predpísaných v Spojených štátoch. Ukázalo sa, že v rokoch 2010 až 2011 odišiel s antibiotikami každý druhý pacient. Liečba pritom bola vhodná približne v polovici prípadov. Národný akčný plán Centra pre kontrolu a prevenciu chorôb na boj proti baktériám odolným voči antibiotikám má v nasledujúcich rokoch znížiť nevhodné používanie ambulantných antibiotík o polovicu. DOI: 10.1001/jamainternmed.2017.4361


Čepelová zvládla finále kvalifikácie a na US Open si zahrá aj v hlavnej súťaži

Lacko a Kučová v rozhodujúcom zápase neuspeli.

NEW YORK. Slovenská tenistka Jana Čepelová sa prebojovala do hlavnej súťaže na grandslamovom turnaji US Open. Vo finále kvalifikácie si na harde vo Flushing Meadows poradila s Austrálčankou Jaimee Fourlisovou 6:4, 6:2. Jej súperkou v prvom kole bude Hsieh Su-Wei. Proti Taiwančanke zatiaľ nastúpila len raz, vo februári 2016 jej v úvodnom kole turnaja WTA v Kuala Lumpur podľahla 4:6, 4:6. Odchovankyňa košického tenisu si zahrá v hlavnej súťaži na niektorom z podujatí veľkej štvorky po poldruharočnej prestávke. V uplynulom období ju trápili zranenia a vo svetovom rebríčku WTA vypadla z prvej stovky. Naopak, v hlavnej súťaži sa nepredstaví Lukáš Lacko, keď nestačil na Nemca Tobiasa Kamkeho 5:7, 3:6. Do hlavnej súťaže sa nedostala ani Kristína Kučová, ktorá v treťom kole prehrala po boji v troch setoch s 27. nasadenou Terezou Martincovou z Česka 6:4, 2:6 a 2:6. Jana Čepelová (SR) - Jaimee Fourlisová (Austr.) 6:4, 6:2 Tobias Kamke (Nem.) - Lukáš Lacko (SR) 7:5, 6:3 Tereza Martincová (27-ČR) - Kristína Kučová (SR) 4:6, 6:2, 6:2


Poradcovia nemeckej vlády zlepšili vyhliadky tohtoročného rastu

Očakávajú hospodársky rast na úrovni 1,4 percenta.

FRANKFURT NAD MOHANOM. Nemecké hospodárstvo má aj napriek politickej neistote vo svete priaznivé vyhliadky. Poprední ekonomickí poradcovia vlády dnes zvýšili prognózu pre tento rok. Očakávajú hospodársky rast na úrovni 1,4 %, pôvodné prognózy hovorili o raste 1,3 %. V budúcom roku má nemecký hrubý domáci produkt stúpnuť o 1,6 %. Nemecká ekonomika vlani rástla o 1,9 %, no v minulom roku bolo menej pracovných dní než v tomto roku. Po očistení o tento faktor predpovedajú poradcovia v tomto roku rast 1,7 %. Hnacími silami budú priaznivá situácia na trhu práce a očakávané zotavenie globálnej ekonomiky, z čoho bude profitovať exportne orientovaný nemecký priemysel. Obavy však vyvolávajú protekcionistické opatrenia, ktoré požaduje nový americký prezident Donald Trump. "Predstavujú riziko pre globálny obchodný systém a rovnako aj pre svetové hospodárstvo," varujú poradcovia.


Rýchle mobilné 5G siete sú na dosah, testuje ich viacero operátorov

Nové technológie pomôžu rozvoju internetovej infraštruktúry. Odbremenia sa káble, viac dát pôjde vzduchom.

SAN FRANCISCO, BRATISLAVA. Nové, rýchlejšie mobilné siete sa dostávajú po rokoch vývoja technológií na dosah. Viac ako 25 mobilných operátorov v rôznych kútoch sveta testuje technológiu pred jej nasadením. T-Mobile podľa magazínu Digital Trends avizuje nástup nového štandardu na rok 2020, veľké ambície majú aj ostatní hráči na trhu. Tucet sietí je už v plnej experimentálnej prevádzke, pri ktorej firmy skúmajú zmeny v štruktúre a objeme prenášaných dát. Hardvér a čipy, ktoré sú dostupné dnes umožňujú v živej prevádzke dosiahnuť prenosovú rýchlosť na rúrovni 35 Gbps. Znamená to, že 5-gigabajtový film by bolo možné s dostatočne rýchlym úložiskom na pripojenom zariadení stiahnuť za jedinú sekundu. Etisalat avizuje dosiahnutie 36 Gbps hranice, Ooredoo 35,46 Gbps, zvyšok firiem sa pohybuje pri hranici 35 Gbps. Ďalší operátori experimentujú s priepustnosťami v rádoch jednotiek Gbps, ktoré sa viac blížia spotrebiteľskému scenáru pri nasadení do komerčnej prevádzky. Prvé skúsenosti s gigabitovým pripojením má americký Verizon, ktorý vlani nasadil technológiu v niekoľkých mestách, T-Mobile má v USA za sebou podobné skúsenosti. Najnovšie čipy, ktoré sa dostávajú do rúk výrobcov mobilov zatiaľ s extrémne vysokými rýchlosťami pri pripojení nepočítajú. Najlepšie sa pohybujú v rozsahu od 1 do 1.2 Gbps. Od rýchlejších mobilných sietí sa očakáva nielen lepšia odozva pre mobilné zariadenia a rýchlejšie sťahovanie, ale aj dynamický rozvoj infraštruktúry, ktorá napomôže lepšej dostupnosti internetových služieb.


Pri hraniciach so Severnou Kóreou sa našiel havarovaný dron

SOUL. Juhokórejská armáda zaistila v piatok havarované bezpilotné lietadlo, ktoré sa našlo v blízkosti prísne strážených hraníc so Severnou Kóreou. Predpokladá sa, že dron priletel zo severnej strany hranice, informovala agentúra DPA. Stroj s dĺžkou 1,8 metra a rozpätím krídel 2,4 metra objavil civilista v hornatej pohraničnej oblasti provincie Kangwon na severozápade Južnej Kórey. Pôvod lietadla by malo objasniť až ďalšie vyšetrovanie. Podľa juhokórejskej armády má však podobné rozmery a hmotnosť ako severokórejský dron, ktorý sa v marci 2014 zrútil na juhokórejský ostrov Peng-njong, ležiaci v blízkosti spornej námornej hranice so Severnou Kóreou. Južná Kórea vtedy obvinila KĽDR, že používa bezpilotné stroje na špionážne operácie, čo však Pchjongjang poprel. Oba kórejské štáty sú oddelené opevnenou hranicou, ktorá je najprísnejšie stráženou na svete. Situácia na Kórejskom polostrove je v súčasnosti mimoriadne napätá po sérii raketových i jadrových skúšok KĽDR z uplynulých dvoch rokov.


NEKROLÓGZomrel Bobby Vee. Najkrajší človek, s ktorým kedy koncertoval Bob Dylan

Spevák síce začal ako sladká tínedžerská hviezda,  jeho kariéra napokon trvala päťdesiat rokov.

MINNEAPOLIS, BRATISLAVA. Jedno letecké nešťastie v americkej Iowe, traja mŕtvi rokenroloví speváci, jeden mŕtvy pilot. Svet o udalosti dodnes hovorí ako o dni, keď zomrela hudba. Dňa 3. februára 1959 sa Buddy Holly so svojou kapelou presúval po americkom Stredozápade počas turné Zimný tanečný večierok (Winter Dance Party). Buddy Holly, Ritchie Valens a J. P. Richardson alias “The Big Blooper” haváriu lietadla neprežili. Zo zoskupenia zostal nažive len jeden člen a aby mohol ďalej hrať, potreboval doplniť aj ďalších. Jedným z náhradníkov sa stal vtedy pätnásťročný Bobby Vee. Hoci začínal ako chlapčenská tínedžerská hviezda, jeho hudobná kariéra v tomto bode rozhodne neskončila. Počas päťdesiatročného pôsobenia na hudobnej scéne nahral tridsať albumov, 38-krát sa jeho piesne objavili v rebríčku stovky najväčších amerických hitov. Bobby Vee (30. apríl 1943 - 24. október 2016) nebolo jeho skutočné meno - narodil sa v meste Fargo v americkom štáte Severná Dakota ako Robert Thomas Velline. K hudbe mal blízko už od detstva, vyrastal totiž v rodine, kde sa muzika nosila. Otec hral na husle aj na klavír, dvaja starší bratia zas na gitaru. Bobby sa venoval hre na saxofón, pôsobil aj v školskom orchestri. Do pätnástich si našetril na svoju prvú tridsaťdolárovú gitaru. Po dlhom presviedčaní mu bratia dovolili, aby sa pridal k ich kapele. V roku 1958 v nej začal aj spievať. Vo februári 1959 došlo k leteckému nešťastiu. Napriek tomu, že traja zo štyroch členov populárneho zoskupenia zahynuli, ten posledný, Tommy Allsup, sa rozhodol doplniť ich novými. Pätnásťročný chlapec a jeho kapela boli jasnou voľbou - mal príjemný chlapčenský hlas podobný tomu, ktorý mal Buddy Holly. “Vôbec som sa vtedy nebál,” povedal v rozhovore pre Associated Press Bobby Vee pri spomienke na svoj prvý koncert.  “Strach sa dostavil až v momente, keď na mňa namierili svetlo, proste ma oslepilo. Myslel som si, že ani nebudem vedieť spievať. Bol som si istý, že keď otvorím ústa, nič z nich nevyjde.” Už o pár mesiacov neskôr nahral svoju prvú pieseň. Volala sa Suzie Baby, bola to balada a predávala sa len lokálne - no viedla ku kontraktu s Liberty Records v Los Angeles. Bobby Vee sa stal tínedžerskou hviezdou. Už čoskoro obsadil prvé priečky v rebríčkoch najobľúbenejších piesní Spojených štátov a dobýjal srdcia dievčat špecifickým zvonivým hlasom. Najznámejšími piesňami sa stali Take Good Care of My Baby, Rubber Ball či The Night Has a Thousand Eyes. “Bol perfektný chlapec, ktorého by ako frajera odsúhlasili aj rodičia,” povedal raz o pocite z jeho balád anglický hudobný kritik Andrew Darlington podľa Washington Postu. “Nikdy by vás nenútil do nevhodného obchytkávania. Rešpektoval by vaše emocionálne odpovede s takmer nemožnou citlivosťou. Ničia láska nikdy nebola taká čistá, ako tá, ktorú dával Bobby Vee.”  Spevák vo svojich začiatkoch spolupracoval aj s Bobom Dylanom. Budúci výherca Nobelovej ceny za literatúru vtedy ešte pod svojim skutočným menom - Robert Zimmerman - pôsobil v Bobbyho kapele ako klavirista. Hoci sa napokon obaja vydali vlastnou cestou a speváckou kariérou, priateľstvo medzi nimi pretrvalo po celý život. Bob Dylan vzdal priateľovi poctu aj na koncerte v roku 2013, teda krátko po tom, ako Bobby Vee zo zdravotných dôvodov ohlásil koniec kariéry. “Už som hral všelikde vo svete, so všelijakými ľuďmi od Micka Jaggera až po Madonnu,” povedal vtedy Dylan podľa Washington Postu. “Ale najkrajším človekom, s ktorým som kedy zdieľal priestor na pódiu, je muž, ktorý tu dnes je, a ktorý kedysi spieval Suzie Baby“.


Rusi zapečatili kanceláriu Amnesty International v Moskve

Ľudskoprávne organizácie v Rusku, ktoré prijímajú peniaze zo zahraničia a sú kritické voči Kremľu, čelia tlaku úradov už niekoľko rokov.

MOSKVA. Ruské úrady zapečatili moskovskú kanceláriu medzinárodnej ľudskoprávnej organizácie Amnesty International (AI), informovala v stredu agentúra Reuters. Pracovník moskovskej pobočky AI Alexandr Artemiev pre agentúru povedal, že úrady zapečatili vchody do kancelárie, vymenili zámky a prerušili dodávky elektrickej energie, a to bez predchádzajúceho varovania. Úrady tento krok bezprostredne nekomentovali. Reuters uviedol, že ľudskoprávne organizácie v Rusku, ktoré prijímajú peniaze zo zahraničia a sú kritické voči Kremľu, čelia tlaku úradov už niekoľko rokov. V zmysle zákonnej úpravy z roku 2012 sú mimovládne organizácie v Rusku v prípade financovania zo zahraničia povinné označovať sa za "zahraničných agentov". Na príslušnom zozname sa odvtedy ocitlo viac ako 140 mimovládnych organizácií. Mnohé z nich vnímajú takéto označenie ako stigmu, ktorá obmedzuje ich činnosť.


Z chátrajúceho OD Lamač má byť centrum Karpatia

Do budovy bývalého obchodného domu na Hodonínskej ulici by sa mal vrátiť život.

LAMAČ. Do budovy bývalého Obchodného domu Lamač na Hodonínskej ulici by sa mal vrátiť život. Nový vlastník, investičná skupina Dynastion chce už na jeseň začať s komplexnou rekonštrukciou objektu. Výsledkom má byť centrum Karpatia, ktoré okrem obchodných prevádzok vytvorí tiež coworkingové prostredie a poskytne i miesto pre komunitný život mladých v Lamači. "Myšlienku komunitného centra plne podporujeme, pretože práve toto nám tu chýba," uviedol vicestarosta Lamača Lukáš Baňacký. Verí, že nový koncept zohľadní aj samotnú lokalitu, v rámci ktorej sa ráta s prepojením Lamača s Dúbravkou a Záhorskou Bystricou pripravovanými cyklotrasami. "Tému cyklodopravy chceme s prevádzkovateľom rozvíjať veľmi intenzívne," avizoval Baňacký. Bližšie informácie o tom, čo by mali v rámci služieb nové priestory ponúknuť, chce investor oznámiť v dohľadnom čase. "Už teraz však môžeme uistiť, že revitalizácia objektu nebude znamenať výrazný zásah do pôvodného skeletu budovy, objekt sa nebude búrať, rovnako sa nezväčší ani stavebná plocha," zdôraznila mediálna zástupkyňa investora Denisa Vološčuková. "Pribudnú však nové vstupy, ktorými sa objekt otvorí okoliu a vonkajšia fasáda sa sčasti presvetlí," priblížila. Revitalizácia sa dotkne aj okolitých plôch. "Objekt bude prístupný pre šoférov, cyklistov aj peších. K dispozícii bude dostatok parkovacích miest," uviedla Vološčuková, ktorá deklarovala, že obyvateľov Lamača chce investor o všetkých krokoch informovať dostatočne vopred. Obchodný dom pod názvom Prímestské nákupné stredisko Bratislava - Lamač otvorili 26. februára 1988. Výnimočný bol napríklad parkoviskom na streche, z ktorého sa dalo priamo vstúpiť do vnútra. Obdobie najväčšieho záujmu zažil v 90. rokoch, v novom miléniu už vyťaženosť obchodných priestorov klesala, menšie prevádzky tam však fungovali ešte pred niekoľkými rokmi. O obchodný dom Lamač v minulosti prejavila záujem aj obchodná sieť Billa aj Hornbach, no predaj sa neskôr neuskutočnil.


Koho zaujíma taktika? Všetky naše góly boli prekrásne, vraví Klopp

LONDÝN.Päť gólov v prvom polčase, ďalších päť po prestávke a napokon víťazstvo domáceho FC Liverpool 6:5 po strelách zo značky pokutového kopu. Stredajší večer futbalových zázrakov pred takmer 53 000 divákmi na Anfielde vojde do histórie najpopulárnejšieho športu na Britských ostrovoch. Vo štvrtom kole Ligového pohára sa zrodilo víťazstvo FC Liverpool nad londýnskym Arsenalom v zápase, v ktorom spolu s premenenými pokusmi z bieleho bodu padlo 19 gólov. Len raz v histórii Ligového pohára sa stalo, že sa zrodilo vyššie skóre po 90 minútach. V roku 2014 sa zápas medzi mužstvami z nižších súťaží tímami Dagenham & Redbridg a Brentford skončil 6:6. Súčasný líder Premier League FC Liverpool len raz za posledných 66 rokov inkasoval v domácom prostredí viac ako päť gólov. A bolo to rovnako od Arsenalu, v januári 2007 s ním prehral v Ligovom pohári 3:6. "Urobili sme nejaké chyby a ponúkali si len priemerné prihrávky. Veľakrát sme to vzadu až príliš otvorili. Môžeme sa baviť o nesprávnej taktike, ale koho to zaujíma po takomto zápase? Myslím si, že najmä mladí hráči si tento zápas dobre zapamätajú. Viacerým z nich sa splnil sen zahrať si pred domácimi fanúšikmi. Všetky naše góly boli prekrásne. Nikto by si ich však o tri roky nepamätal, ak by sme prehrali. Takto si to tí chlapci zapamätajú navždy," zhodnotil tréner FC Liverpool Jürgen Klopp, cituje ho portál BBC Sport. "Bol to šialený zápas. Som veľmi hrdý na to, čo hráči odviedli. Najmä v prvom polčase sme držali vysoké tempo hry. Viedli sme prakticky do poslednej akcie. Penalty sú stále lotéria 50 na 50. Sme sklamaní, zaslúžili sme si viac. Napriek slabej defenzíve sa z tohto zápasu dá vziať veľa pozitív," glosoval tréner Arsenalu Unai Emery. V zápase, v ktorom tréneri oboch tímov nechali oddychovať svoje najväčšie hviezdy, viedol Arsenal po prvom polčase 3:2. A keď Ainsley Maitland-Niles v 54. min zvýšil na 4:2 pre hostí, zdalo sa, že môže byť rozhodnuté. Lenže domáci v priebehu piatich minút Alexom Oxladom-Chamberlainom (58.) a Divockom Origim (62.) vyrovnali na 4:4. Postupové šance Arsenalu opäť zvýšil v 70. min gólom na 5:4 mladý útočník Joseph Willock. Futbalisti Liverpoolu sa však ani bez obávaného útočného tria Mohamed Salah - Sadio Sané - Roberto Firmino nevzdali a odmena prišla vo štvrtej minúte nadstaveného času. Divock Origi parádnym volejom a zároveň druhým gólom v zápase vyrovnal na 5:5. V penaltovom rozstrele rozhodol o postupe FC Liverpool iba 19-ročný Curtis Jones, predtým sa v drese Arsenalu pomýlil španielsky stredopoliar Daniel Ceballos. "Vždy som sníval o tom predstaviť sa v zápase na Anfielde. Snažil som sa byť pokojný, nájsť si svoje miesto v zostave. Mal som šťastie, že víťazná penalta pripadla na mňa. Mužstvo hralo výborne, ukázalo charakter a vieru," skonštatoval Curtis Cones pre BBC. "Nevybral som Jonesa na posledný penaltový pokus. Pôvodne som určil Origiho ako posledného, ale oni sa vymenili," podotkol Klopp. Postup FC Liverpool do štvrťfinále Ligového pohára znamená, že klub z mesta Beatles zostáva v hre o všetky významné trofeje v tejto sezóne. V Premier League Kloppovi zverenci momentálne vedú s náskokom 6 bodov pred majstrovským Manchestrom City.


V americkej Indiane otec omylom zastrelil svoju dcéru

HOBART. Obyvateľ Hobartu v americkom štáte Indiana cez víkend omylom zastrelil svoju deväťročnú dcéru. Olivia Hummel zomrela po tom, čo ju otec strelil do hlavy, informoval hovorca miestnej polície James Gonzales. Bratia zabitého dievčaťa vypovedali, ako im otec cez víkend ukazoval zbraň, ktorá zrazu nečakane vystrelila. Otca zabitého dievčaťa vzali do väzby a bude čeliť obvineniam zo zanedbania rodičovskej starostlivosti a možno aj zo zabitia z nedbanlivosti, informujú miestne médiá.


Nielen Slováci si uctili spomienku na M. R. Štefánika

Spomienku na Štefánika si okrem ministra obrany pripomenul francúzsky i ruský veľvyslanec.

BREZOVÁ POD BRADLOM. Odkaz Milana Rastislava Štefánika je stále živý, je večný. Je odkazom pre nás všetkých, najmä pre mládež, ktorej sa v sobotu na mieste posledného odpočinku slovenského velikána zišlo veľké množstvo. Počas sobotňajšej národnej pietnej spomienky pri príležitosti 98. výročia tragickej smrti generála Štefánika to povedal minister obrany SR Peter Gajdoš. "Som nesmierne rád, že Štefánik je príkladom nielen pre mladú generáciu, ale pre nás všetkých, pre našich profesionálnych vojakov, diplomatov, politikov. Jeho odkaz - veriť, milovať, pracovať stále platí a pokiaľ sa ho budeme držať, dosiahneme úspechy aj v našej krásnej, rodnej Slovenskej republike," skonštatoval šéf rezortu obrany. Ako po pietnej spomienke povedal veľvyslanec Francúzskej republiky na Slovensku Christophe Léonzi, Milan Rastislav Štefánik tak, ako bol občanom Slovenska, bol aj občanom Francúzska. Bol to francúzsky generál, vedec, politik, ktorého myšlienky sú živé aj dnes najmä vo vzťahu k spoločnej histórii Francúzska a Slovenska a predtým Československa. "Jeho odkaz je aktuálny najmä v súčasnosti, keď žijeme v spoločnej Európe. Spoločne musíme zachovávať nielen jeho myšlienky, ale aj bojovať proti tým, ktoré rozdeľujú ľudí, a to fašizmus, nacionalizmus, populizmus a extrémizmus," zdôraznil francúzsky veľvyslanec. Spomienku na tragické úmrtie M. R. Štefánika si v sobotu na Bradle okrem ministra obrany pripomenuli francúzsky i ruský veľvyslanec, poslanci Národnej rady SR, predstavitelia štátnej správy, samospráv, cirkví, ale aj niekoľko stoviek návštevníkov Bradla. Po pietnom akte kladenia vencov, príhovore a hymnických piesňach pokračovala spomienka sprievodným programom na Námestí M. R. Štefánika v Brezovej pod Bradlom.


Budovu denníka USA Today evakuovali, ozbrojeného muža nenašli

Do zásahu sa zapojili aj jednotky SWAT či helikoptéra.

WASHINGTON. Polícia z amerického Fairfax County v štáte Virginia informovala, že v budove, v ktorej sídli denník USA Today, sa nenachádzal ozbrojený muž a bol to falošný poplach. Budovu v stredu na niekoľko hodín evakuovali. Šéf tamojšej polície Edwin Roessler uviedol, že jednotky SWAT prehľadali "každý centimeter" budovy po tom, ako im niekto okolo poludnia nahlásil, že na mieste videli bývalého zamestnanca so zbraňou. Nemenovanú osobu však lokalizovali inde. Počas zásahu sa nikomu nič nestalo a polícia nenašla žiaden dôkaz o zločine. Denník USA Today uviedol, že v budove spustili alarm a všade boli policajti, pričom nasadili aj helikoptéru.


Európa je pre Čínu atraktívna pre prírodné zdroje aj technológie, tvrdia analytici

NING-PO. Len na skok od Šanghaja leží čínske mesto Ning-po, ktoré ponúka obchodné príležitosti aj pre slovenských podnikateľov, ktorí sú v týchto dňoch na návšteve krajiny. Hoci je Ning-po v porovnaní s ostatnými čínskymi mestami menšie, v tamojšom regióne má silnú pozíciu. Lákadlom pre investorov sú podľa odborníkov najmä nižšie náklady na život, ale aj podnikanie, ako v neďalekom Šanghaji. Provincia Če-ťiang, v ktorej mesto leží, podľa čínskych údajov vlani zaznamenala rast hrubého domáceho produktu (HDP) v objeme 836 miliárd dolárov, celkovo predstavuje 6,2 % HDP celej Číny a na národnom exporte mala za minulý rok podiel 12,9. "Ide o provinciu, ktorá je štvrtá najväčšia v Číne z hľadiska veľkosti HDP. Z hľadiska HDP na hlavu ide o piatu najvyspelejšiu provinciu Číny, rádovo predstavuje niečo vyše 28.000 dolárov na hlavu jedného obyvateľa v parite kúpnej sily. Táto provincia sa nachádza v HDP na hlavu v parite kúpnej sily na úrovni približne Grécka či Lotyšska," vyčíslil pre TASR analytik J&T Banky Stanislav Pánis. Čínske dáta ukazujú, že viac ako polovicou sa na raste HDP provincie podieľal v minulom roku sektor služieb ako aj výrobný sektor, poľnohospodárstvo a priemysel. Ning-po sa okrem toho pýši prístavom, ktorý patrí medzi najvyťaženejšie na svete. Tamojšia vláda podporuje provinciu viacerými opatreniami. Chváli sa napríklad pilotným projektom zóny voľného obchodu, ale aj tým, že procesy na úradoch sa dajú vybaviť online, taktiež podporuje zelené hospodárstvo. Vlani podľa čínskeho rebríčka Top 500 firiem v provincii podniká 93 firiem. Medzi najznámejšie patrí spoločnosť Alibaba Group, Geely, Wanxiang Group, Futong Group, Hailiang Group. Čína je známa aj tým, že každoročne vyprodukuje najviac dolárových miliardárov na svete, ktorých mapuje rebríček Hurun Global Rich List. Z mesta Ning-po podľa najnovších dát pre tento rok pochádza 34 čínskych dolárových miliardárov. "Predstavuje to približne 1,8 % všetkých čínskych superboháčov," uviedol Pánis, ktorý rebríček každoročne mapuje. V ďalších dvoch mestách tejto provincie podľa jeho slov sídlia ďalší dolároví miliardári. "V Chang-čou a Tchaj-čou, ďalších mestách tejto provincie, sídli 16 čínskych dolárových miliardárov v každom meste, vo Wen-čou má trvalý pobyt 18 ľudí z 'klubu deviatich núl', zo Šao-singu je 29 čínskych miliardárov," vyčíslil Pánis. Okrem toho má Čína aj strednú silnú triedu. Európa je pre samotnú Čínu podľa analytikov najväčším obchodným partnerom. "Platí to najmä pre vývoz, Európa je navyše preferovanou destináciou pre čínske investície," priblížil pre TASR hlavný ekonóm spoločnosti Coface Carlos Casanova. Európa je pre Čínu atraktívna aj pre prírodné zdroje či technológie. "Okrem toho Číňania hľadajú vo vyspelejších častiach sveta know-how. Európa predstavuje prosperujúce trhy, možnosť pripojiť sa ku globálnym hodnotovým reťazcom a prístup k technológiám," doplnila odborníčka z Centra pre ekonomické a regionálne štúdie v Maďarskej akadémii vied Ágnes Szunomár. Na druhej strane európske spoločnosti majú podľa jej slov záujem o produkciu v Číne pre nižšie mzdové náklady, usilovnosť a pracovitosť, ktorá je charakteristická pre čínsku pracovnú silu. "Veľkosť čínskeho trhu je sama osebe obrovskou atrakciou pre európske firmy," dodala Szunomár.


Služby ako Netflix môžu výrazne narušiť spánok, naznačila štúdia

Priemerný seriálový maratón trvá tri hodiny. Ako ovplyvňuje spánok?

BRATISLAVA. Vždy sa to začína nevinne, jediným dielom obľúbeného seriálu. A než si uvedomíte, čo sa stalo, odrazu sú dve hodiny ráno a videli ste na jedno posedenie takmer celé dve série. Je známe, že seriálové maratóny ľudí oberajú o fyzickú kondíciu a aktívny životný štýl. Štúdia v Journal of Clinical Sleep Medicine však naznačuje, že nárazové sledovanie seriálov môže divákov pripraviť aj o kvalitný spánok. Na štúdii belgickej Univerzity v Leuvne a Univerzity v Michigane sa zúčastnilo viac než štyristo dobrovoľníkov vo veku 18 až 25 rokov. Vyplnili online dotazník, kde uviedli, ako často sledujú televíziu, online videoslužby typu Netflix, ale aj ako často si robia seriálové maratóny. Dotazník obsahoval aj otázky o kvalite spánku a pocitoch únavy v priebehu dňa. Viac než 80 percent mladých ľudí priznalo, že seriály pozerajú nárazovo. Z toho 20 percent uviedlo, že si seriálový maratón urobí aj niekoľkokrát za týždeň. Seriály videoslužieb majú často zložitú príbehovú štruktúru, ktorá dokáže divákov úplne vtiahnuť do deja Väčšina mladých ľudí si na jedno posedenie pozrie tri či štyri epizódy, v priemere im venujú niečo málo nad tri hodiny. Aj keď muži podstupujú maratóny zriedkavejšie, pri seriáloch strávia dvojnásobok priemerného času žien. Analýza dotazníkov následne ukázala, že nárazové sledovanie seriálov súvisí s pocitmi únavy, nespavosťou a prílevom energie pred spaním. Seriálové maratóny u dobrovoľníkov zvyšovali riziko nekvalitného spánku až o 98 percent. Problémy so spánkom sa však objavovali iba u divákov videoslužieb. Bežné sledovanie televízie, počas ktorého diváci zvyčajne striedajú programy, podľa zozbieraných dotazníkov nemalo podobný efekt. Spoluautor štúdie Jan Van den Bulck tvrdí, že štúdia síce nepreukazuje, že seriálové maratóny priamo ovplyvňujú kvalitu spánku, ale poukazuje na ich prepojenie. Bulck predpokladá, že nejde iba o modré žiarenie displejov, ktoré bráni produkcii spánkového hormónu. „Seriály videoslužieb majú často zložitú príbehovú štruktúru, ktorá dokáže divákov úplne vtiahnuť do deja,“ vysvetľuje výskumník v tlačovej správe. Divák má zároveň iba pár sekúnd na to, aby sa rozhodol, či sa prestane dívať, alebo si pustí ďalší diel. Silný príbeh v divákovi rezonuje aj po ukončení maratónu a trvá dlhšie, kým sa upokojí. Ľudia, ktorí sa nechcú vzdať svojich obľúbených seriálových večerov, by si mali aspoň určiť hranicu - počet častí alebo maximálny čas, ktorý sa môžu venovať sledovaniu. Pomôcť by mohli aj relaxačné techniky pred spaním. A keďže mnoho maratónov vznikne úplne neplánovane, výskumníci by radi videli zodpovednosť aj na strane videoslužieb. Pomohlo by vraj, ak by sa dal pred každým spustením seriálov nastaviť maximálny limit, po ktorom sa prehrávanie automaticky ukončí. DOI: 10.5664/jcsm.6704


Cyklón Kenneth dorazil do Mozambiku, vyžiadal si tri obete

Evakuovali tisíce obyvateľov, vietor presahoval rýchlosť 220 km/h.

LONDÝN. Sever Mozambiku zasiahol vo štvrtok večer cyklón Kenneth, ktorý si predtým na Komorských ostrovoch vyžiadal tri obete na životoch. Cyklón sprevádzal vietor s rýchlosťou 220 kilometrov za hodinu, čo je ekvivalentné hurikánu štvrtej kategórie. Úrady z najviac ohrozených oblastí evakuovali 30-tisíc obyvateľov. Celkovo by však podľa nich mohlo byť ohrozených až 680-tisíc ľudí. Letiská aj školy ostali preventívne zatvorené. V marci cyklón Idai zapríčinil v regióne stovky úmrtí. Viac než 900 ľudí zomrelo, keď prírodný živel priniesol skazu okrem Mozambiku aj do Malawi a Zimbabwe. Najmenej tri milióny ľudí ostali odkázaní na humanitárnu pomoc.


AKTUALIZOVANÉPodozrenia rozhýbali úrady. Do galantského strediska mieri kontrola

O sexe úrady vedeli

Riaditeľ vinu odmieta

Trainspotting z Galanty

Schutzov stĺpček

Requiem pro panenku

Posielajú kontroly

Generálna prokuratúra nariadila preveriť doterajšie vyšetrovanie prípadu.

BRATISLAVA.  Do resocializačného strediska Čistý deň v Galante, kde malo dôjsť k sexuálnemu zneužívaniu maloletej Natálie, mieri hĺbková kontrola. Začne sa v utorok a pokračovať bude aj po návrate chovancov zariadenia z Chorvátska na Slovensko. Oznámil to minister práce Ján Richter a generálny riaditeľ Ústredia práce, sociálnych vecí a rodiny Marián Valentovič na rokovaní ľudskoprávneho parlamentného výboru. Na prieskumy do zariadení, nielen toho galantského, sa chystá detská komisárka Viera Tomanová. Do ústredia práce by sa zas mal pozrieť ľudskoprávny výbor. "Zajtra nastupuje akreditačná komisia, kontrola ministerstva práce, ústredia práce," povedal Richter, ktorý odmieta, že by jeho rezort nekonal. "My ako ministerstvo nastupujeme," vyhlásil s tým, že polícia dnes už vypočúvala. "Konajú aj orgány činné v trestnom konaní. Tu sa koná," zdôraznil minister.  Kritizuje politikárčenie opozície. "Nebolo možné v priebehu víkendu robiť viac, ako sa robilo, vzhľadom na to, že chovanci sú teraz v Chorvátsku," povedal Richter s tým, že Natália nevycestovala a je v inom zariadení, kde má zabezpečenú opateru. Minister trvá na tom, že všetci zainteresovaní majú záujem prípad riešiť. Richter nepovedal, či vie garantovať, že v Chorvátsku chovancov zariadenia nezneužívajú alebo im napríklad nenalievajú alkohol. "Mali by byť v bezpečí," uviedla Tomanová, ktorá sa podľa vlastných slov radila s políciou. "Šéfovia zariadenia by mali zabezpečiť, aby sa nič nestalo," doplnila. Zároveň avizovala kontrolu v galantskom zariadení a v ďalších. "Najneskôr v stredu pôjde do zariadenia a nebude to len toto jedno zariadenie," povedala. Edita Pfundtnerová z Mosta-Híd informovala, že prípad monitoruje ministerstvo spravodlivosti a bude žiadať informácie od sudkyne. Opozícia chcela vedieť, ako konalo ministerstvo práce a ústredie práce po tom, čo sa dozvedeli o podozreniach. Hoci minister Richter hovorí o podnete jednej matky, opozícia upozorňuje, že ide o viacero prípadov. "Je tu viac prípadov a podozrení," tvrdí Natália Blahová zo SaS. Opozícia sa tiež pýta, ako je možné, že galantské stredisko má naďalej akreditáciu, keď už aj jeho šéf Peter Tománek potvrdil, že maloletá Natália mala v zariadení sex. "Nepreverovala som podmienky akreditácie, nemôžem sa k tomu vyjadriť, kým si to nepreverím," povedala Tomanová. Ministerstvo práce hovorí tiež o podmienkach akreditácie a opakuje, že na stredisko sa pozrie aj akreditačná komisia. Tomanová zdôraznila, že na to, aby sa takéto prípady neopakovali, musí mať zariadenie opatrenia. Pokiaľ k takémuto činu dôjde, zodpovednosť podľa nej nesie zariadenie. Tománek sa po rokovaní výboru nevyjadril, hoci už predtým pre Týždeň potvrdil, že k sexu s maloletou došlo. Mal ho označiť za "sex na rozlúčku". Zatiaľ toto tvrdenie nevyvrátil, ani nijako nekomentoval. Médiá odkázal na utorkovú tlačovú konferenciu. Zdroj: ÚPSVaR Do prípadu vstúpila aj Generálna prokuratúra SR, ktorá  nariadila preskúmať zákonnosť doterajšieho vyšetrovania a vykonanie prokurátorskej previerky v samotnom centre. O prijatých opatreniach  informoval námestník generálneho prokurátora pre trestný úsek Peter Šufliarsky. „Je to poľutovaniahodná situácia, pretože takýmto resocializačným zariadeniam má byť prioritné to dobro, to blaho, psychický a fyzický vývoj maloletého,“ uviedol. „Je veľmi nešťastné, že sme sa dostali do takejto situácie a musím povedať, že orgány činné v trestnom konaní majú predovšetkým represívnu úlohu, to znamená, my starostlivo posúdime všetky protiprávne konania a prijmeme z toho také závery, ktoré budú možnože aj podkladom na nejakú legislatívnu zmenu, alebo aj personálne zmeny,“ doplnil. Šufliarsky vysvetlil, že prokurátor sa bude počas previerky rozprávať s chovancami centra bez prítomnosti ďalších osôb. Prokuratúra napokon podľa jeho slov zabezpečí preverenie všetkých súvisiacich podozrení z protiprávnych konaní proti maloletej osobe, ako údajnej obeti domáceho násilia, ako aj proti redaktorke TV Markíza ako údajnej obeti vyhrážok pre prípravu reportáže o resocializačnom centre. Námestník GP doplnil, že orgány činné v trestnom konaní nebudú poskytovať bližšie informácie o stave vyšetrovania. Dôvodom je, že poškodenými sú maloleté osoby a je potrebné dbať na ochranu ich záujmov, čo ukladá Trestný poriadok a medzinárodná zmluva. Prípadom sa bude zaoberať aj verejná ochrankyňa práv Jana Dubovcová, ktorej kancelária prijala v pondelok v tejto súvislosti podnet. "Podnet sa týka zaobchádzania s deťmi v tomto zariadení," informovala novinárov Dubovcová. Premiér Robert Fico považuje postup štátnych orgánov v prípade informácií o znásilňovaní v resiocializačnom centre za "absolútne štandardný, tak ako sme to robili v každej inej situácii". "Na rozdiel od opozície, ktorá ako obyčajne mlátila prázdnu slamu a strašila, celý víkend všetci pracovali," povedal. Fico tiež apeluje na maximálnu súčinnosť orgánom činným v trestnom konaní, aby sa vyšetrilo, či sa stal trestný čin alebo nie. "Dnes ráno boli významné porady na ministerstve práce, očakávam aj vyjadrenia orgánov činných v trestnom konaní. Takže považujem postup tých, ktorí sa k tejto veci majú vyjadrovať a starať sa o ňu, za absolútne štandardný," dodal Fico. Opozičná poslankyňa Natália Blahová (SaS) v piatok na svojom blogu upozornila na možné sexuálne zneužívanie dievčat v galantskom resocializačnom zariadení zamestnancami. Ústredie práce, sociálnych vecí a rodiny obvinenia odmietlo, taktiež aj samotné zariadenie v Galante.


NATO podpísalo s Austráliou novú dohodu o partnerstve

Spojenci kladú väčší dôraz na oblasť Tichého oceánu.

CANBERRA. Austrália a NATO podpísali v stredu novú "dohodu o posilnenom partnerstve", ktorá kladie väčší dôraz na oblasť Tichého oceánu. Informovala o tom agentúra DPA. V mene Severoatlantickej aliancie dokument signoval jej šéf Jens Stoltenberg, ktorý je na dvojdňovej návšteve Austrálie. V mene austrálskej vlády dohodu, ktorá sa predlžuje každé dva roky, podpísala ministerka obrany Linda Reynoldsová. "Hľadáme nové oblasti vzájomnej spolupráce v indo-pacifickom regióne," povedala Reynoldsová novinárom po podpise dohody v Sydney. Obe strany chcú okrem iného intenzívnejšie kooperovať v oblasti zaistenia prístupu ku vzácnym prvkom s kľúčovým významom pre vojenské technológie. "Čím je bezpečnostné prostredie nepredvídateľnejšie a komplikovanejšie, tým je dôležitejšie to, aby sme zostali, pracovali a stáli spolu a chránili svetový poriadok založený na pravidlách. Takýto účel má partnerstvo medzi Austráliou a NATO," komentoval Stoltenberg. Zároveň vyjadril znepokojenie nad krokmi Iránu v oblasti Hormuzského prielivu, ktoré podľa neho destabilizujú okolitý región. Austrália za tejto situácie zvažuje, že vyšle do Perzského zálivu bojové lode a lietadlá. Približne 300 austrálskych vojakov už pôsobí v rámci misie NATO v Afganistane.


Ani tvrdý brexit neohrozí prístup Slovákov k zdravotnej starostlivosti do roku 2020

BRATISLAVA. Zdravotná starostlivosť pre Slovákov žijúcich, študujúcich alebo pracujúcich vo Veľkej Británii ostane zabezpečená do konca roka 2020 aj v prípade tvrdého brexitu. Informuje o tom brožúra, ktorú pripravilo ministerstvo zahraničných vecí a zverejnilo ju na svojom facebookom profile. „V prípade neriadeného odchodu členského štátu z EÚ sa bude pre oblasť zdravotného zabezpečenia do 31. decembra 2020 garantovať ten istý stupeň ochrany ako doteraz,“ informuje rezort o možných dopadoch odchodu Veľkej Británie z EÚ bez dohody.Turisti budú mať do konca roka 2020 nárok na neodkladnú zdravotnú starostlivosť a potrebnú zdravotnú starostlivosť, tak ako doteraz. Vždy pritom musia predložiť svoj Európsky preukaz zdravotného poistenia, ktorý vydali na Slovensku. Študenti môžu takisto naplno využívať Európsky preukaz zdravotného poistenia (EHIC). Okrem toho ale môžu využiť formulár S1, ktorý zabezpečí zdravotnú starostlivosť v Spojenom kráľovstve v plnom rozsahu. To isté platí aj pre formulár S2, teda plánovanú zdravotnú starostlivosť s predchádzajúcim súhlasom zdravotnej poisťovne. Koniec platnosti formulárov S1, S2 a karty EHIC je k 31. decembru 2020. Pre pracujúcich a samostatne zárobkovo činné osoby, ktorí odvádzajú poistné do britského zdravotného systému, sa nič nezmení. „Ak ste zamestnanec alebo SZČO, ktorý si dobrovoľne prispieva do britského zdravotného systému, vaše nároky na zdravotnú starostlivosť na území Spojeného kráľovstva sú v tomto prípade upravené britskou národnou legislatívou. Máte plne garantované práva a nároky na využívanie zdravotnej starostlivosti podľa britských zákonov, a to v systéme verejného zdravotníctva Spojeného kráľovstva rovnako ako britskí občania,“ informuje brožúra. V prípadoch, keď slovenská zdravotná poisťovňa odsúhlasila alebo odsúhlasí v termíne do 31. decembra 2020 zákrok v zdravotníckom zariadení na území Spojeného kráľovstva s využitím formulára S2, sa takisto nič nemení, keďže formuláre S2 sú platné až do konca roka 2020. Neodkladná zdravotná starostlivosť sa poskytuje pri náhlej zmene zdravotného stavu, ktorá bezprostredne ohrozuje život alebo niektorú zo základných životných funkcií. Neodkladná starostlivosť je aj zdravotná starostlivosť poskytovaná pri pôrode či napríklad vyšetrenie osoby označenej za možný zdroj rýchlo sa šíriacej a život ohrozujúcej nákazy. Súčasťou neodkladnej starostlivosti je neodkladná preprava osoby do zdravotníckeho zariadenia. Potrebná zdravotná starostlivosť je tá, ktorú vyžaduje zdravotný stav poistenca a musí sa mu poskytnúť s ohľadom na povahu zdravotnej starostlivosti a očakávanú dĺžku pobytu poistenca v inom členskom štáte tak, aby sa nemusel kvôli potrebnému ošetreniu vrátiť do Slovenskej republiky skôr, ako pôvodne zamýšľal. Rozsah potrebnej zdravotnej starostlivosti určuje ošetrujúci lekár. Využíva sa Európsky preukaz zdravotného poistenia (EHIC), ktorý platí do 31. decembra 2020. Zdravotná starostlivosť v plnom rozsahu vo vzťahu k poistencovi, ak má poistenec bydlisko v inom členskom štáte, je zdravotná starostlivosť, ktorá patrí do rozsahu zdravotnej starostlivosti uhrádzanej na základe sociálneho zabezpečenia v inom členskom štáte. Využíva sa formulár PD S1, ktorý bude naďalej platiť do 31. decembra 2020. Riziko odchodu Veľkej Británie bez dohody upravujúcej vzťahy s Európskou úniou vzrástlo po nástupe Borisa Johnsona do kresla premiéra. Johnson patrí k zástancom brexitu, aj tvrdého. Vyrokovanú dohodu s EÚ nepovažuje za dobrú. Dohodu okrem neho odmieta aj britský parlament. Referendum o vystúpení sa konalo koncom júna 2016. Spojené kráľovstvo malo pôvodne odísť 29. marca 2019, momentálne platí ako dátum odchodu 31. október.


Majster sa naďalej trápi, body stratil aj doma s posledným Prešovom

AS Trenčín je po jedenástom kole Fortuna ligy až na siedmom mieste tabuľky.

TRENČÍN. Futbalisti úradujúceho slovenského šampióna AS Trenčín pokračujú v nepresvedčivých výkonoch v najvyššej domácej súťaži Fortuna lige 2016/2017. V nedeľňajšom domácom zápase jedenásteho kola len remizovali 1:1 s nováčikom 1. FC Tatran Prešov. Trenčania prehrávali od 41. minúty, presadil sa Dávid Leško. O vyrovnanie sa v 71. minúty postaral Rangelo Janga. Prešov je na poslednom dvanástom mieste tabuľky so šiestimi bodmi.  Trenčín je siedmy (14 b.). FORTUNA LIGA 2016/2017 - 11. kolo: Góly: 71. Janga - 41. D. Leško ŽK: 52. Aliko Bala - 66. Dzurík, 90.+ D. Keresteš, rozhodovali: Smolák - Pozor, Štrbo Trenčín: Šemrinec - Ket (76. E. Prekop), Kleščík, Lawrence, Skovajsa - Reuben Gabriel - Paur, Halgoš - Kalu, Janga, Aliko Bala (56. Jančo, 87. Nwofor) Prešov: Penksa - M. Petko, Dzurík, P. Jacko, A. Beneš (89. Bujňák) - Kačala (69. P. Katona), Micherda, D. Keresteš, Ashiru - D. Leško, Hector Tubonemi (75. J. Rolinc) Martin Ševela, tréner Trenčína: "Do zápasu sme nemali dobrý vstup. Dlho nám trvala výstavba útokov. Nehrali sme to, čo sme chceli. Očakávali sme defenzívny blok súpera. Chceli sme hrať cez krídelné priestory s následnými centrami. Mali sme šance, po ktorých by sme mali dávať góly. Hráčom môžeme všetko ukázať, ale realizácia je vždy iba na nich. Po prestávke sme išli za gólom, šťastena sa od nás odvrátila. Záverečný tlak nepriniesol gól. Na druhej strane hostia mali brejkové situácie. S remízou nie sme spokojní." Stanislav Varga, tréner Prešova: "Chceli sme ísť z dobrej defenzívy do protiútokov. Mali sme veľa nájazdov, čo som neočakával. Trápila nás koncovka. V závere sme mali aj šťastie, keď súper trafil dva razy brvno. Prehra by bola pre nás krutá. S bodom som spokojný."


Novú škôlku na Turnianskej otvoria až v januári

Škôlku v Petržalke neotvoria v septembri tohto roka, čo bol  pôvodný termín.

PETRŽALKA. Budúcu materskú školu (MŠ) na Turnianskej ulici neotvoria v pôvodnom termíne v septembri, ale až o štyri mesiace nskôr. Nová štvortriedna škôlka bude k dispozícii od 1. januára 2019. Návrh odobrilo aj petržalské miestne zastupiteľstvo. Prednosta miestneho úradu Miroslav Štefánik to odôvodňuje objektívnymi dôvodmi: predĺžením hodnotiaceho a výberového procesu na predloženie žiadosti o nenávratný finančný príspevok či dlhšou kontrolou dokumentácie k plánovaným verejným obstarávaniam. Mestská časť vznik škôlky financuje z minuloročnej výzvy ministerstva pôdohospodárstva, ktorý samospráve poskytol dotáciu vyše 360.000 eur. "Mysleli sme si, že administrácia žiadosti na strane riadiaceho orgánu, teda ministerstva, bude rýchlejšia," uviedol Štefánik. Žiadosť na ministerstvo mestská časť podávala v apríli 2017 a odpoveď očakávala okolo júna. Prišla až v októbri a zmluvu podpísali v novembri. Ďalšie predĺženie podľa prednostu spôsobili aj procesy nastavené v rámci verejného obstarávania, kde sa všetko musí konzultovať s riadiacim orgánom. "Takže tam, kde bežne urobíme podklady, máme projekt, vyhlásime verejné obstarávanie, tak teraz sme mali pred vyhlásením povinnosť dať to riadiacemu orgánu a ten nám to dva a pol mesiaca odsúhlasoval," priblížil Štefánik. Samospráva si však sprísnenú kontrolu, keďže ide o eurofondy, uvedomovala. Rodičia budú podľa neho môcť svoje deti aj do tejto škôlky nahlasovať normálne počas najbližšieho zápisu. "Budú ale uzrozumení s tým, že fyzický nástup do škôlky bude možný až od januára," dodal Štefánik. Ďalšie komplikácie už samospráva nepredpokladá. Prebudovanie nevyužívaných priestorov časti základnej školy na Turnianskej ulici na štyri triedy pre škôlkarov je jedným z krokov mestskej časti, ako zlepšiť situáciu v predškolských zariadeniach vo svojej zriaďovateľskej pôsobnosti. Petržalka dlhodobo nemá postačujúce množstvo miest pre prijímanie detí. Nové priestory by mali poskytnúť kapacitu pre 90 detí. Mestská časť hľadá dodávateľa stavebných prác. Verejné obstarávanie bolo zverejnené na jej webovej stránke, ako aj vo vestníku Úradu pre verejné obstarávanie (ÚVO). Cena je odhadovaná na viac ako 319.000 eur, v ktorej je zahrnutá rekonštrukcie vnútorných priestorov a vybudovanie detského ihriska. Ponuky je možné predkladať do 23. marca do 9.00 h.


Štát má nové pravidlá pre muničné sklady

V muničných skladoch budú častejšie inventúry.

BRATISLAVA. Vojenské muničné sklady po novom strážia profesionálni vojaci. Vyplýva to z informácií, ktoré agentúre SITA poskytla hovorkyňa Ministerstva obrany SR Danka Capáková. Rezort tiež zaviedol častejšie fyzické kontroly munície a inventúry skladov. Kým v minulosti sa detailne kontrolovali raz za päť rokov, teraz sa budú každé tri roky. O týchto zmenách ministerstvo začalo uvažovať ešte v roku 2016, keď odhalili, že vo vojenských skladoch chýba munícia. Národná kriminálna agentúra následne informovala, že v tejto súvislosti začala trestné stíhanie pre zločin nedovoleného ozbrojovania a obchodovania so zbraňami. Tlačový odbor ministerstva obrany neodpovedal na otázku, či odvtedy evidovali nové problémy. „Objekty útvarov a zariadení Ozbrojených síl SR sú v súčasnosti strážené profesionálnymi vojakmi a zamestnancami zaradenými v dozornej a strážnej službe. Vojenská polícia v zmysle svojich oprávnení vykonáva v muničných skladoch kontrolu výkonu strážnej služby, pričom je vykonávaná na pravidelnej báze v denných aj nočných hodinách," povedala Capáková. Dodala, že pravidelne robia aj kontroly samotných objektov a ich technického zabezpečenia, pre čo prijali viaceré opatrenia. „Ako príklad možno uviesť skrátenie intervalu inventarizácie 100 percent skladových zásob munície v muničných skladoch z piatich rokov na tri, priebežné inventarizácie, či zintenzívnenie kontroly zo strany veliteľských orgánov," doplnila hovorkyňa ministerstva. Po informáciách v roku 2016 o tom, že v skladoch chýba značná časť munície, nariadilo ministerstvo obrany hĺbkovú kontrolu všetkých zásob. Na základe nej prijalo spomínané opatrenia. Pochybenia sa objavili v muničnom sklade Trenčín-Kubrá, Sklené a tiež v útvaroch v Rožňave a Novákoch.


V Bulharsku našli medzi banánmi z Ekvádoru 75 kilogramov kokaínu

Zadržanie až takéhoto množstva drogy v bulharských prístavoch je nezvyčajné.

SOFIA. Pracovník skladu v bulharskom prístavnom meste Burgas našiel 75 kilogramov kokaínu, ktorý bol ukrytý medzi banánmi privezenými v Ekvádoru. Tlačová agentúra AFP to uviedla s odvolaním sa na sobotňajšie vyjadrenia miestnej prokuratúry a polície. Nálezca upozornil v sobotu ráno políciu na tehličky s drogou, obalené v kovovej fólii, ktoré jednotlivo vážili dva a pol kilogramu, informoval burgaský policajný riaditeľ Kalojan Kalojanov. Nachádzali sa v zásielke 20 626 škatúľ banánov, povedal oblastný prokurátor Georgi Činev novinárom pred skladom spoločnosti InterCitrus zaoberajúcej sa distribúciou ovocia. Podľa predstaviteľov banány priviezli do Burgasu ešte 27. júla, a to loďou z Ekvádoru, ktorá mala zastávku aj v Taliansku. Bulharské orgány v najbližších dňoch prehľadajú aj sklady uvedenej spoločnosti v Sofii, Varne a Plovdive, časť týchto banánov však už bola exportovaná do Rumunska. Rumunsko a Bulharsko sú považované za dôležité tranzitné body pri pašovaní kokaínu z Latinskej Ameriky do západnej Európy, pripomenula AFP. Zadržanie takéhoto množstva drogy v bulharských prístavoch je však nezvyčajné a v prípade Burgasu ide o zatiaľ najväčší tohtoročný úlovok, povedal Kalojanov.


Lubyová otvorila školský rok na škole v Dúbravke, ktorú sama navštevovala

Ministerka pripomenula zmenu, ktorá čaká žiakov v súvislosti s výučbou cudzích jazykov.

BRATISLAVA. Nový školský rok otvorila v pondelok ministerka školstva Martina Lubyová (nom. SNS) na základnej škole, na ktorú sama chodila. Ide o Základnú školu na Beňovského ulici v bratislavskej Dúbravke. V školskej jedálni ministerka privítala 90 prvákov a zúčastnila sa na ich slávnostnom pasovaní za žiakov. „Som veľmi rada, že mám tú česť otvárať školský rok práve na tejto Základnej škole Beňovského v Dúbravke, lebo je to možno posledný rok, keď mám šancu otvárať školský rok ako ministerka a povedala som si, že ho otvorím na svojej škole,“ povedala Lubyová. Nový školský rok otvorili hymnou Slovenskej republiky. Riaditeľka školy Viera Karovičová privítala hostí z radov samosprávy, medzi nimi aj starostu mestskej časti Bratislava – Dúbravka Martina Zaťoviča, ktorý tiež navštevoval základnú školu na Beňovského ako Lubyová. Ministerka priniesla prvákom ukázať svoju čierno-bielu fotografiu, ktorú jej zhotovili na začiatku školského roka v škole ako prváčke v školskom roku 1973/74. Podobnou fotografiou, len farebnou, zhotovenou o niekoľko rokov neskôr, sa pochválil aj starosta. Lubyová zažartovala, že aj na fotografii vidno, kam sa za takmer polstoročie posunula škola na Beňovského, ale vôbec všetky základné školy na Slovensku a celé školstvo.Medzi hosťami privítali aj učiteľky, ktoré učili ešte ministerku a starostu – slovenčinárku, fyzikárku, ruštinárku a angličtinárku. Pri tejto príležitosti ministerka pripomenula zmenu, ktorá tento rok čaká žiakov v súvislosti s výučbou cudzích jazykov. Už na prvom stupni si budú môcť zvoliť iný povinný cudzí jazyk ako angličtinu, na výber budú mať teda z piatich svetových jazykov. Ak si žiak nevyberie angličtinu ako povinný cudzí jazyk na prvom stupni, bude si ju musieť vybrať ako druhý cudzí jazyk na druhom stupni. Ide však iba o možnosť, nový systém výučby jazykov nie je pre školy povinný. Ako povedala ministerka, zmena nie je namierená proti angličtine, má žiakom umožniť vzdelávať sa oveľa skôr aj v iných svetových jazykoch, pretože napríklad nemčinu sa začínali učiť veľmi neskoro.Žiaci rodičom a hosťom predviedli kultúrny program. Každý prvák a prváčka dostali uvítací list a riaditeľka symbolicky otvorila školskú bránu vytvorenú z papiera. Ministerka osobne pasovala žiakov veľkou papierovou ceruzkou a po pasovaní vstúpili z jedálne do priestorov školy. Ministerka Lubyová počas otvorenia školského roka uviedla, že sa sústredí na to, čo ešte dokáže do blížiacich sa parlamentných volieb urobiť. O budúcnosti nešpekuluje. "Mala som dva roky na to, aby som niečo začala robiť. Je to strašne krátky čas. Kým ten systém pochopíte, urobíte nejaké opatrenia, tak sa nedočkáte toho, aby ste videli výsledky," povedala Lubyová s tým, že z toho pohľadu by jej bolo ľúto, keby v novom volebnom období opäť nestála na čele rezortu školstva. Na otázku, či bude na kandidátke SNS, Lubyová povedala, že to vôbec nevie povedať. Podľa nej ide o predčasnú otázku. Lubyová je šéfkou rezortu školstva od septembra 2017. Na tomto poste vystriedala Petra Plavčana, ktorý po kritike pre rozdeľovanie eurofondov na výskum a inovácie abdikoval koncom augusta 2017 na svoju funkciu.


Na večierku v severoírskom hoteli zomreli traja ľudia

Podľa viacerých správ bola v hoteli tlačenica.

BRATISLAVA. Počas oslavy Dňa svätého Patrika v hoteli v severoírskom Cookstowne zomreli traja ľudia. V hoteli Greenvale sa v nedeľu konal večierok pre mladých, píše spravodajský portál BBC s tým, že obeťami sú 17-ročné dievča a chlapci vo veku 16 a 17 rokov. Viacero tínedžerov skončilo v nemocnici. Mark Hamilton z Policajnej služby Severného Írska uviedol, že presné okolnosti zatiaľ nie sú známe, no existujú správy o tom, že na mieste bola tlačenica "a počiatočné vyšetrovanie naznačuje, že veľká skupina mladých ľudí čakala na vstup na diskotéku". "Tiež máme správy o nejakej bitke po tom, ako sa začal incident, a najmenej jedna osoba nahlásila, že ju napadli," povedal. Podľa Hamiltona prijala Severoírska záchranná služba v nedeľu večer telefonát, že sú pred hotelom zranení ľudia. Záchranku vyslali okolo 21:30 miestneho času. Keď incident označila ako závažný, na miesto prišli aj policajti, požiarnici a zamestnanci odboru pre environmentálne zdravie. "Všetko ukazuje na to, že to je tragická nehoda," skonštatoval medicínsky riaditeľ Severoírskej záchrannej služby Nigel Ruddell.


Viac ako štyri roky je na Slovensku bez práce vyše 46-tisíc ľudí

BRATISLAVA. Úrady práce na Slovensku evidovali ku koncu septembra tohto roka 46,3 tisíca osôb, ktoré boli bez práce viac ako štyri roky. Medziročne ide o pokles o 18,5-tisíca ľudí. Viac ako štyri roky je tak v súčasnosti bez práce 22,4 percenta z celkového počtu nezamestnaných. Počet nezamestnaných, ktorí sú evidovaní na úrade práce viac ako jeden rok, ku koncu deviateho mesiaca tohto roka oproti koncu septembra vlaňajška klesol o 51,1-tisíca na 95,2 tisíca osôb. Vyplýva to zo štatistík Ústredia práce, sociálnych vecí a rodiny SR. Najviac dlhodobo nezamestnaných, ktorí sú v evidencii úradov práce viac ako štyri roky, sa nachádza v Prešovskom kraji. Ku koncu septembra tohto roka išlo o 13,6-tisíca nezamestnaných. Prispeli k tomu predovšetkým okresy Prešov, Kežmarok a Vranov nad Topľou, v ktorých počet nezamestnaných nad štyri roky presiahol 1,9-tisíca. V Košickom kraji nemalo prácu viac ako štyri roky 12,8-tisíca evidovaných nezamestnaných. Najhoršia situácia bola v tomto kraji v okresoch Trebišov, Košice-okolie, Rožňava a Michalovce, keď v okrese Trebišov bolo vyše 3-tisíc ľudí s nezamestnanosťou nad štyri roky a v okresoch Košice-okolie, Rožňava a Michalovce cez 2-tisíc takýchto osôb. Tretím najhorším krajom je z hľadiska dlhodobej nezamestnanosti Banskobystrický kraj. V ňom je bez práce viac ako štyri roky 10,6-tisíca osôb. Nad všetkými okresmi Banskobystrického kraja vyčnieva okres Rimavská Sobota, kde je takmer 3,9-tisíca ľudí nezamestnaných viac ako štyri roky. Lepšia situácia je v Nitrianskom kraji, kde počet nezamestnaných nad štyri roky na konci minulého mesiaca dosiahol 3,1-tisíca osôb. Nasleduje Žilinský kraj, ktorý v tejto kategórii eviduje 2,9-tisíca nezamestnaných. V Trenčianskom kraji počet ľudí bez práce nad štyri roky predstavoval 1,7-tisíca. V Bratislavskom kraji bolo minulý mesiac bez práce viac ako štyri roky 908 ľudí a v Trnavskom kraji 764 osôb. Miera evidovanej nezamestnanosti na Slovensku ku koncu septembra tohto roka oproti augustu klesla o 0,12 percentuálneho bodu na 6,42 percenta. Medziročne bola miera nezamestnanosti minulý mesiac nižšia o 3 percentuálne body. Úrady práce evidovali na konci minulého mesiaca 175 021 disponibilných uchádzačov o zamestnanie. V porovnaní s augustom ide o pokles o 3 232 ľudí. Medziročne počet uchádzačov, ktorí mohli okamžite nastúpiť do práce, klesol o 80 898 osôb.Miera nezamestnanosti vypočítaná z celkového počtu uchádzačov o prácu, a to vrátane ľudí na "péenke" alebo na absolventskej praxi, dosiahla minulý mesiac 7,59 percenta. Medzimesačne to znamenalo pokles o 0,11 percentuálneho bodu, medziročne to bolo menej o 3,24 percentuálneho bodu. Celkový počet evidovaných uchádzačov o prácu predstavoval v septembri 206 887 osôb. Medzimesačne je to pokles o 3 031 osôb, v porovnaní so septembrom vlaňajška je to menej o 87 208 ľudí.


Slovensko odovzdáva skúsenosti s prácou s mládežou

Slovensko podporuje približne 70 organizácií, z ktorých 20 pracuje s mládežou systematicky.

BRATISLAVA. Slovensko je jednou z mála krajín Európskej únie a Rady Európy, ktorá má zákon na podporu práce s mládežou. Tento zákon umožňuje Slovensku financovať občianske združenia s celoslovenskou pôsobnosťou, ktoré sa venujú systematickej práci s mládežou. Vo štvrtok to na tlačovej besede ku konferencii „Objavte talent mládeže“ povedal riaditeľ odboru mládeže rezortu školstva Ivan Hromada. „Každoročne podporujeme približne 70 organizácií z celého Slovenska, z ktorých 20 pracuje s mládežou systematicky takmer na každodennej báze vo všetkých krajoch a vo väčšine okresov na Slovensku, pričom na túto podporu je vyhradených 2,3 milióna eur,“ vysvetlil Hromada. V Česku a Poľsku podobný zákon nemajú, v krajinách západného Balkánu táto podpora nie je úplne systematická. „Srbsko sa však pred niekoľkými rokmi inšpirovalo týmto naším zákonom a už tri roky majú platný zákon na podporu práce s mládežou. Minulý rok sme navyše podpísali memorandum o spolupráci s Bosnou a Hercegovinou, ktorej tiež pomáhame pri tvorbe tohto zákona,“ dodal Hromada. Konferenciu „Objavte talent mládeže“ organizuje v dňoch 11. až 12. apríla Ministerstvo školstva, vedy, výskumu a športu SR v spolupráci s organizáciou IUVENTA – Slovenský inštitút mládeže v rámci slovenského predsedníctva vo Visegrádskej štvorke (V4). Cieľom konferencie je diskusia na tému rozvoja potenciálu mladých ľudí a systematickej podpory talentu mladých ľudí s nedostatkom príležitostí, vrátane ich identifikácie v rámci neformálneho vzdelávania. Jej účastníkmi sú zástupcovia ministerstiev zodpovedných za mládež, pracovníci s mládežou a mládežnícki reprezentanti krajín V4, Východného partnerstva a po prvýkrát aj krajín západného Balkánu.


Bratislava a Paríž budú spolupracovať v oblasti poľnohospodárstva

Bratislava a Paríž podpísali program spolupráce.

STARÁ LESNÁ. Ministerka pôdohospodárstva a rozvoja vidieka SR Gabriela Matečná (SNS) a francúzsky minister poľnohospodárstva a potravinárstva Didier Guillaume podpísali v stredu vo Vysokých Tatrách program spolupráce v oblasti poľnohospodárstva a rozvoja vidieka. Dotýka sa oblastí, ako sú Spoločná poľnohospodárska politika Európskej únie (EÚ), poľnohospodárstvo, potravinárstvo, vzdelávanie a výskum či lesné hospodárstvo. TASR o tom informoval Michal Feik z Ministerstva pôdohospodárstva a rozvoja vidieka (MPRV) SR. "Francúzsko je dlhodobo najvýznamnejšou poľnohospodárskou krajinou v EÚ a je náš strategický spojenec. Program spolupráce, ktorý sme podpísali, zdôrazňuje potrebu silnej Spoločnej poľnohospodárskej politiky Európskej únie a význam pôdohospodárstva a rozvoja vidieka z hľadiska hospodárstva, sociálnych aspektov, životného prostredia a ochrany prírodných zdrojov," povedala pri podpise programu Matečná. Medzi základné priority programu spolupráce patrí poskytovanie kvalitných, zdravých a bezpečných potravín a zvyšovanie konkurencieschopnosti poľnohospodárstva a vidieckych regiónov podporou lokálnej výroby a produktov. Ministri deklarujú zachovanie životaschopnosti vidieckych regiónov, zvyšovanie zamestnanosti na vidieku, podporu inovácií a tiež využívanie moderných postupov a digitálnych technológií. Feik informoval o tom, že slovenská ministerka a francúzsky minister sa dohodli na podpore vzájomných obchodných, hospodárskych a vedecko-výskumných výmen v oblasti poľnohospodárstva, potravinárstva, rybného a lesného hospodárstva a rozvoja vidieka. Obe krajiny tiež posilnia vzájomnú účasť na poľnohospodárskych a potravinárskych výstavách. "Úplnou prioritou pre obe krajiny je Spoločná poľnohospodárska politika EÚ. V rámci nej majú Slovensko aj Francúzsko záujem dosiahnuť na európskej úrovni transparentné, jednoduché a jednoznačné pravidlá a chcú zabrániť narušeniam konkurencie medzi členskými štátmi," uviedol. Program spolupráce podľa Feika neopomenul ani vinohradníctvo a vinárstvo. Ministri chcú zvláštnu pozornosť venovať spolupráci pri zmierňovaní dôsledkov zmeny klímy na poľnohospodárstvo. "V sektore potravinárstva rezonujú témy označovania potravín, vysledovateľnosti, kvality a bezpečnosti, ako aj ochrana spotrebiteľa, férové vzťahy v potravinovom dodávateľskom reťazci a posilnenie postavenia poľnohospodárov v tomto reťazci," uzavrel.


Parížska polícia evakuovala železničnú stanicu, hľadala podozrivých

Akcia zrejme súvisí s pátraním po troch mužoch, ktorí sú považovaní za nebezpečných a je po nich vyhlásené pátranie.

PARÍŽ. Dejiskom rozsiahlej policajnej operácie bola v noci na utorok, deň po prezidentských voľbách vo Francúzsku, parížska železničná stanica Gare du Nord. Akciu dali médiá do súvislosti s obavami z ďalšieho teroristického útoku vo Francúzsku, ktoré v posledných rokoch prežilo atentáty s desiatkami mŕtvych. V krajine stále platí výnimočný stav. Hovorkyňa parížskej polície Johanna Primevertová agentúre AP povedala, že akcia mala "rozptýliť pochybnosti", ale už nespresnila, čo ju podnietilo a či došlo k zatýkaniu. Parížska policajná prefektúra podľa agentúry DPA na Twitteri najprv stručne informovala, že zásah bezpečnostných zložiek súvisí s "preverovaním". Neskôr oznámila, že preverovanie sa skončilo a stanica sa vracia k bežnej prevádzke. Zásah sa začal v pondelok okolo 23.10 h SELČ. Noviny Le Parisien na svojej stránke informovali, že stanicu evakuovali a jej okolie uzatvorili ozbrojení policajti. Podľa očitých svedkov cestujúci nemohli opustiť vlaky. Policajná akcia podľa informácií novín Le Parisien zrejme súvisí s možným spozorovaním troch mužov, ktorí sú považovaní za nebezpečných a bolo po nich vyhlásené pátranie. Na podozrivých upozornil Francúzsko v piatok nemenovaný partnerský štát. Svedok ich mal vidieť v pondelok večer v jednom z vlakov. Polícia následne podľa svedkov prehľadala vlak TGV vezúci 211 ľudí, ktorý prišiel z mesta Valenciennes, a kontrolovala totožnosť cestujúcich. Operácia sa skončila v utorok približne o 01.45 h. O jej výsledku úrady zatiaľ neinformovali. Gare du Nord (Severná stanica) je najrušnejšou železničnou stanicou v Európe. Každý deň ňou prejde okolo 700.000 cestujúcich. Vychádzajú odtiaľ vysokorýchlostné vlaky Thalys smerujúce do Nemecka, ako aj vlaky Eurostar smerujúce do Londýna.


Greenpeace kritizoval vládny návrh transformácie Hornej Nitry

Dokument nepočíta s úplným uzatvorením baní, čo znemožní čerpanie podpory EÚ.

BRATISLAVA. Materiál o transformácii regiónu horná Nitra, ktorý v decembri 2018 schválila vláda, je málo ambiciózny a nie je v súlade s európskou legislatívou. Tvrdí to Greenpeace na základe analýzy, ktorú vypracoval v spolupráci s ekonómom Viliamom Páleníkom. Dokument totiž nepočíta s úplným uzatvorením baní, čo je podľa EÚ podmienkou čerpania podpory pre uhoľné regióny v transformácii. Hornonitrianske bane Prievidza majú 3000 až 4000 zamestnancov. Nie je však jasné, aká časť týchto zamestnancov reálne pracuje pod zemou a koľkí sú bežní administratívni alebo obslužní zamestnanci, ktorí na dnešnom trhu práce bez problémov nájdu zamestnanie. Ďalším problémom má byť, že dokument nerešpektuje verejný záujem ochrany životného prostredia a zdravia. "Vláda sa odvoláva na banský zákon, podľa ktorého má ťažobná spoločnosť povinnosť vyťažiť všetky zásoby. No rovnaký zákon umožňuje zásoby odpísať, pokiaľ prevažuje verejný záujem na ochranu životného prostredia a zdravia," konštatoval na utorkovej tlačovej konferencii Páleník. Touto možnosťou sa podľa neho vládny materiál vôbec nezaoberá. Ekonóm je však presvedčený, že v tomto prípade verejný záujem určite prevažuje. Vo vládnom dokumente tiež podľa analýzy absentuje plán útlmu uhoľných elektrární a teplární a tiež dátum ukončenia ťažby v Bani Čáry a na ňu naviazaný proces vzniku akčného plánu transformácie regiónu Záhorie. Materiál neobsahuje ani analýzu tepelného plánu pre región horná Nitra a plán toho, ako sa bude nahrádzať výroba tepla z elektrárne v Novákoch. Nepočíta teda ani s nákladmi na ňu. Materiál tiež podľa aktivistov a ekonóma ignoruje projekt nového 12. ťažobného poľa v Bani Nováky, ktoré plánuje spoločnosť HBP, a. s., stále otvoriť. "Otvorenie tohto 12. ťažobného pola by vlastne predĺžilo ťažbu na hornej Nitre do roku 2034 a viedlo by k doťaženiu všetkých zásob, ktoré ešte nie sú otvorené," hovorí Páleník. Ekonóm považuje za nedostatočnú aj analýzu zamestnanosti v dokumente. "V dokumente vlády sa uvádza, že Hornonitrianske bane Prievidza majú 3000 až 4000 zamestnancov. Nie je však jasné, aká časť týchto zamestnancov reálne pracuje pod zemou a koľkí sú bežní administratívni alebo obslužní zamestnanci, ktorí na dnešnom trhu práce bez problémov nájdu zamestnanie," uviedol s tým, že chýba aj ich veková štruktúra. Podľa Páleníka preto nie je jasné, koľkí zamestnanci budú potrebovať vládnu podporu. Odhaduje však, že je to v skutočnosti menej ako 1000 ľudí. Radek Kubala z Greenpeace Slovensko v súvislosti s analýzou upozorňuje na to, že vo februári vláda schválila Envirostratégiu 2030, v ktorej sa píše o útlme ťažby a spaľovania uhlia do roku 2030. "Z nášho pohľadu pokračovanie ťažby v Bani Čáry a prípadná realizácia rozšírenia Bane Nováky ide proti Envirostratégii a vôbec proti strategickému smerovaniu štátu, ktorý je v nej vyjadrený," povedal Kubala. Greenpeace preto vyzýva premiéra Petra Pellegriniho (Smer-SD) aj celú vládu, aby po vzore Nemecka a ďalších západných krajín stanovili konkrétny dátum ukončenia ťažby a spaľovania uhlia. K téme by sa tiež podľa organizácie mohli vyjadriť aj prezidentskí kandidáti a mali by tiež apelovať na vládu. Z materiálu "Problematika transformácie regiónu horná Nitra v súvislosti s návrhom všeobecného hospodárskeho záujmu na zabezpečenie bezpečnosti dodávok elektriny" z dielne Úradu podpredsedu vlády SR pre investície a informatizáciu a Ministerstva hospodárstva (MH) SR vyplýva, že tzv. všeobecný hospodársky záujem pri ťažbe domáceho uhlia by sa mal skončiť v roku 2023, teda nie v roku 2030, ako sa predpokladalo predtým. Rok 2023 podľa šéfa MH SR Petra Žigu (Smer-SD) však neznamená, že bane v SR prestanú ťažiť uhlie. Riešením situácie na hornej Nitre sa podľa rezortu hospodárstva bude komplexne zaoberať akčný plán transformácie tohto regiónu, ktorý sa pripravuje v gescii Úradu podpredsedu vlády pre investície a informatizáciu. "Materiál o problematike transformácie regiónu horná Nitra predkladal minulý rok na rokovanie kabinetu podpredseda vlády pre investície a informatizáciu Richard Raši a minister hospodárstva Peter Žiga. Rezort hospodárstva v danom materiáli riešil len podporu výroby elektrickej energie v nováckej elektrárni a zrušenie tejto podpory v roku 2023," uviedol v reakcii hovorca Ministerstva hospodárstva SR Maroš Stano. "Riešením situácie na hornej Nitre sa bude komplexne zaoberať akčný plán transformácie tohto regiónu, ktorý sa pripravuje v gescii Úradu podpredsedu vlády," doplnil Maroš Stano.